text:
1Maypachachus Italiaman barcopi rinayku yachakorqa chaypacha, Pablota, waj presostawan khuskata Julio sutiyoj capitampa makinman jaywaykorqanku. Kay Julioqa capitán karqa, Jatun Kamachej romano soldados compañiamanta. 2Adramitio puertomanta barcoman wicharerqayku Asia puertosman rinaykupaj. Noqaykuwan rillarqataj Tesalonicapi Macedoniamanta Aristarcopis. 3Q'ayantintaj Sidón llajtaman chayarqayku. Capitán Julioqa k'acha runa kasqanrayku, Pablota saqerqa rejsisqasta waturikamojta, imallapipis yanaparinankupaj. 4Chaymantataj riporqayku Chipre churu wasanta, imaraykuchus wayra anchatapuni ñawpaqeykumanta wayramusharqa. 5Jatun qochallantapuni rispa, Ciciliaj kantunta, Panfiliajtawan, chayarqayku Liciapi kaj Mira llajtaman. 6Capitán Julioqa chaypi tarerqa Alejandriamanta uj barcota, Italiaman llojsishajta. Chay barcomantaj wicharichiwarqayku. 7Ancha alliymanta barcopi rispa, unaypi Gnido llajtaman ñak'ayta qayllarqayku. Wayra ñawpaqeykumanta phukumojtintaj, Salmonpa chimpanta rerqayku, Creta churuta muyuykuspa. 8Jallp'a qayllantapuni rispa, ñak'aymanta chayarqayku Sumaj Puertos nisqaman. Lasea llajtataj chay qayllapi karqa. 9Mana usqhayta risqaykurayku, anchata qheparikorqayku; barcopi rinapaj mana walejñachu karqa, ayunana p'unchay pasayta wayra tiempo kasqanrayku. Chayta yachaspa, Pabloqa ñawpajmanta paykunaman yuyaycharqa: 10Reparani kaymanta ñawpajman ñak'ariykuna jamunanta. Cargata chinkachisun, barcotapis; noqanchejpajpis manallataj walejchu kanqa, nispa. 11Chaywampis capitanqa Pabloj nisqanta kasunantaqa, pay kasorqa barcoj dueñonta, barco purichej runatawan. 12Mana allin puertochu karqa chiri tiempopi kanapaj; chayrayku tukuyninku munarqanku chaymanta ripuyta, atispaqa Fenicekama. Chaypitaj munarqanku chiri pasanankama kakuyta. Feniceqa Cretapi karqa, inti yaykuy qhawarisqa. 13Uranejmanta wayra pisita phukumushajtin, paykunaqa yuyarqanku allillan kasqanta barcopi rinapaj. Chayrayku barcoj sayachinan gancho jina anclata yakumanta aysamuytawankama, purirerqanku Creta churu qayllanta. 14Manaraj karuta rishajtiyku, Euroclidón nisqa sinch'i wayra wayramuspa, barcota mana rejta saqerqachu. 15Ñawpaqeykumanta sinch'ita wayramuspa, kayman jaqayman barcota apaykachasharqa; mana imaynamanta barcota cheqanchayta atispataj, wayrawan tanqachikorqayku. 16Uj pisitataj wayramanta jark'ariwarqayku Cauda nisqa juch'uy churu, chay qayllanta rejtiyku. Chaypitaj ñak'ayllata juch'uy boteta wicharichimorqayku, barco aysamusharqa, chayta. 17Boteta oqhariytawan, barcotañataj waskhaswan mat'ita watarqanku. Chaymantá manchachikuywan yuyaspa Sirte nisqa t'iyusman barco sat'iykukunanta, cortina jina barco purichina telasta urayk'ucherqanku, ajinamanta wayrapis ñak'ayllataña barcota tanqarqa. 18Q'ayantenqa wayra manapuni thañejtin, yakuman cargasta wijch'uykuyta qallarerqanku. 19Minchhantintaj, barcoj imasnintañataj yakuman wijch'uykullarqaykutaj. 20Unaytaña karqayku mana intita rikuspa, nitaj ch'askasllatapis; sinch'itataj paramusharqa, wayramusharqataj. Noqaykoqa yuyarqayku manaña kawsayta. 21Unaytaña mana mikhusqa kasqaykurayku, Pabloqa sayaykuspa nerqa: Runa masis, sichus kasullawankichejman karqa Cretapi qhepakunanchejta chayqa, mana kay jinata ñak'arishasunmanchu karqa, nitaj imasninchejtapis qochaman wijch'uykusunmanchu karqa. 22Chaywampis kunanqa sonqochakuychej. Mana mayqenninchejpis wañusunchu; barcolla phirikonqa. 23Chayta niykichej, imaraykuchus kunan ch'isi rikhuriwarqa Diospa angelnin. Noqaqa chay Diospata kani, Paytataj sirvishani. 24Chay angeltaj niwarqa: Ama manchachikuychu, Pablo. Jatun kamachej Cesarpaman chayanaykipuni tiyan. Diostaj qanrayku ni pitapis wañojta saqenqachu barcopi qanwan tukuy rejkunamanta, nispa. 25Chayrayku, runa masis, sonqochakuychej. Noqa creeni Diospa niwasqan junt'akunanta. 26Chaywampis wayraqa uj churuman wijch'urpariwasunchej, nispa nerqa Pabloqa. 27Ajinata chunka tawayoj tutataña karqayku, wayrataj apaykachawarqayku Adriático nisqa jatun qochapi. Uj ch'isi chawpi tutanejta, barcopi trabajajkuna reparaspa jinarqanku jallp'aqa qayllapiña kasqanta. 28May jina ukhuchus yaku kasqanta yachanankupaj waskhata kachaykuspa, yacharqanku iskay chunka brazadas kasqanta. Astawan ñawpajman riytawan, kikillantataj waskhata kachaykuspa, yacharqanku chunka phishqayoj brazadasllaña kasqanta. 29Barcoqa chhankaman takakunanta manchachikuspa, barcoj qhepanmanta kachaykorqayku tawa sayachina anclasta. Chantá suyarqayku usqhayta sut'iyamunanta. 30Chaykamaqa barcopi trabajajkuna ayqeyta munasharqanku, chaypajtaj barcoj ñawpaqenmanta juch'uy boteta urayk'ucherqanku, anclasta kachaykoj jinalla. 31Pablotaj nerqa capitanman, soldadosman ima: Kay barcopi trabajajkunachus mana barcopi qhepakonqanku chayqa, mana qankunapis salvakuyta atinkichejchu, nispa. 32Pabloj nisqanta uyarispa, soldadosqa juch'uy botejpa waskhasninta khuchurparispa, yakuman kacharparerqanku. 33Sut'iyamushajtin, Pabloqa tukuyninkuta kamacherqa mikhunankuta: Ñapis chunka tawayoj p'unchaytaña mana mikhuspa kankichej, nitaj puñuspa. 34Ama jinachu kaychej. Imallatapis mikhurikuychej kawsayta munaspaqa. Manamin uj chujchallapis umaykichejmanta chinkanqachu, nispa. 35Chayta niytawantaj, Pabloqa t'antata oqharispa, tukuypa rikunanta Diosman graciasta qorqa, partispataj mikhuyta qallarerqa. 36Tukuyninku sonqochakuspa, mikhullarqankutaj. 37Tukuyniykupi karqayku iskay pachaj qanchis chunka sojtayoj runas. 38Sajsakuspataj, barcota chhallayachinankupaj, trigota wijch'uykorqanku yakuman. 39Sut'iyamojtenqa, mana yacharqankuchu maypichus kasqankuta. Chantá rikorqanku uj t'iyu pampata, munarqankutaj atikojtenqa chaykama barcota chayachiyta. 40Anclaj waskhasninta k'uturparispa, yakupi saqerparerqanku; chaymantataj barco q'ewina timón nisqata phaskararqanku. Chantá uj cortina jina telata sayachejtinku, wayraqa barcota playaman qayllacherqa. 41Barcorí ujllata sat'iykukorqa t'iyuman mana kuyuriyniyojta; chantá qhepanmanta yaku wajtakamuspa, barcota phiriyta qallarerqa. 42Chaypacha soldadosqa munarqanku tukuynin presosta wañurachiyta, ni mayqenninku wayt'aspa llojsiytawan ayqerikapunankupaj. 43Soldadospa capitannintaj, Pablo mana wañuchisqa kananta munaspa, jark'akorqa; kamacherqataj tukuy wayt'ayta yachajkuna wayt'aspa ñawpajta jallp'aman llojsinankuta. 44Mana wayt'ayta yachajkunatataj nerqa chay ñawpajta rejkunata qhatinankuta, tablasman mak'allikuspa, chayrí barcomanta ima p'akisqallapipis. Chay jinamanta, tukuyninku mana imanasqa ch'aki jallp'aman chayarqanku.
Copyright
Learn More


c: text/html

text:
1Hinan isqonkaq watapi Sedequías kamachikushaqtin, chunkakaq killaq chunka p'unchayninpi, rey Nabucodonosorqa llapan soldadontin Jerusalén contra puririrqan, hinaspan llaqta qhawaypi karpakurqanku. Llaqta muyuriqpitaq hark'achita ruwarqanku runakuna mana ayqenanpaq. 2Jerusalenqa muyuykusqa karqan Sedequiaspa chunka hukniyoq wata kamachikuyninkaman. 3Chay kikin watapi tawakaq killaq isqon p'unchayninpin chay llaqtata sinchita yarqay muchuchirqan, manañataq mikhunankupaq kapurqanñachu. 4Chaypachan Babilonia soldadokuna llaqta perqata q'asarqanku, chaymi Sedequiasqa soldadokunantin reypa huertan qaylla iskaynin perqa tupay punkunta lloqsirqospa tuta ayqekurqanku, hinaña awqa soldadokuna llaqta muyuriqpi kashaqtinpas, Jordán qheswa wayq'oman ripurqanku. 5Babilonia soldadokunataq ichaqa rey Sedequiasta qatiparqanku, hinaspa Jericó pampapi payman tariparqorqanku, llapan soldadonkunataq hinantinman ch'eqeripurqanku. 6Babilonia soldadokunataq Sedequiasta presota hap'ispanku Hamat suyupi Ribla llaqtapi kaq Babilonia reyman aparqanku. Chaypin Nabucodonosorqa kamachikurqan Sedequiaspaq imachus kananta. 7Hinan pay rikukushaqtin churinkunata wañuchirqanku, Sedequiastataq ñawinta horqorqanku, hinaspa bronce cadenawan watasqata Babiloniaman apachirqanku. 8Babilonia rey Nabucodonosor chunka isqonniyoqkaq watapi kamachikushaqtinmi, phisqakaq killaq qanchis p'unchayninpi reypa guardian umalli Nabuzaradanqa Jerusalenman chayarqan, paymi reypa yuyaychaqnin karqan. 9Hinaspa ruphaykachirqan Señor Dios yupaychana wasita, reypa wasinta, llapan allichachaq wasikunata, wakin wasikunatapas. 10Paypa kamachisqan Babilonia soldadokunataq Jerusalén llaqta muyuriq perqata thunirqan. 11Hinallataq Nabuzaradanqa Babiloniaman presota aparqan llaqtapi qhepaq runakunata. Babilonia reyman huñukuq runakunata, wakin runakunatawan. 12Sinchi wakcha runakunallatan saqerqan, uvas chakrakunatapas wak chakrakunatapas llank'anankupaq. 13Babilonia soldadokunaqa Dios yupaychana wasipi kaq broncemanta tusakunata, carretakunata, unu qochata ima p'akirqanku, hinaspan llapan chaykunata Babiloniaman aparqanku. 14Apallarqankutaqmi uspha mankakunata, palakunata, pábilo allichanakunata, pocillokunata, Señor Dios yupaychana wasipi broncemanta llapa serviciokunatawan. 15Reypa guardian umallipas apallarqantaq qorimanta qolqemanta llapan incienso q'apachinakunatapas puruñakunatapas. 16Señor Dios yupaychana wasipaq rey Salomonpa ruwachisqan iskaynin tusakunapas unu qochapas carretakunapas sinchi llasan karqan, mana pesay atiy. 17Sapanka tusakunan sayayninman yaqa isqon metro karqan, uma puntapitaq broncemanta huk corona karqan, iskay metro yaparisqa sayayniyoq. Chaypa muyuriqnintaq broncemanta awasqa karqan bronce granadawan sumaqchasqa. Iskaynin tusakunaqa kaqkaman karqan. 18Babilonia reypa guardian umalliqa presota hap'irqan uma sacerdote Seraiasta, payman qatiq sacerdote Sofoniasta, yupaychana wasi punku qhawaq kinsa runakunatawan. 19Llaqta runakunamantataq presota hap'irqan soldadokunaq umallinta, llaqtapi kashaq reypa yuyaychaqnin phisqa qharikunata, soldadopaq huñuq umallita, soqta chunka runakunatawan. 20Llapan chaykunatan Nabuzaradanqa aparqan Hamat suyupi Ribla llaqtapi kaq Babilonia reyman. 21Chaypin Babilonia reyqa chay runakunata hasut'ichirqan, hinaspa sipichirqan. Chay hinatan Judá suyu runakunaqa llaqtankumanta apasqa karqanku. 22Babilonia rey Nabucodonosorqa Safanpa churin Ahicampa churin Gedaliastan churarqan, Judapi saqesqan runakunata kamachinanpaq. 23Hinan Judá suyupi ejército oficialkunaqa soldadonkunapiwan Gedaliasta llaqta kamachiqpaq Babilonia rey churasqanta yachaspanku, Mizpata rirqanku Gedaliaswan tupaq. Kaykunan rirqanku: Netaniaspa churin Ismael, Careaq churin Johanán, Netofamanta Tanhumetpa churin Seraías, Maaca runaq churin Jaazaniaspiwan, sapanka soldadontinkama. 24Hinan Gedaliasqa paykunaman juraspa nirqan: –Ama Babilonia oficialkunata manchakuychischu, tiyallankichismi kay suyupiqa, Babilonia reyta serviychis, allillanmi kankichis, nispa. 25Qanchiskaq killapitaq ichaqa Judá reypa ayllunmanta kaq Elisamaq churin Netaniaspa churin Ismaelqa chunka qharikunapiwan Mizpa llaqtata chayarqan, hinaspa Gedaliasta wañurqachirqanku, hinallataq paywan kashaq Judá runakunatapas Babilonia runakunatapas. 26Chaymi llapan runakuna, huch'uypas hatunpas, ejército oficialkunapiwan Egipto suyuman ripurqanku, Babilonia runakunata manchakuspanku. 27Evil-merodacmi Babiloniapi kamachikuyta qallarishasqan watapi Judá rey Joaquinta carcelmanta horqorqan. Chaymi karqan Judá rey Joaquinpa preso kasqan kinsa chunka qanchisniyoq wataq chunka iskayniyoq killan iskay chunka qanchisniyoq p'unchaypi. 28Evil-merodacqa sumaqtan Joaquinta rimaykurqan, hinallataq Babiloniapi paywan kashaq reykunamantapas aswan allinta qhawarirqan. 29Hinan Joaquinqa preso kasqan p'achanta ch'utikurqan, reypa wasinpitaq mikhurqan wañukapunan p'unchaykama. 30Sapa p'unchaymi Babilonia reyqa Joaquinman kawsananpaq mikhunata qorqan wañukapunan p'unchaykama.
Copyright
Learn More

robotstxt: allowed

filter: keep


text:
1Tukuy almaywanmi Señor Diosta saminchasaq, tukuy sonqoywanmi ch'uya sutinta saminchasaq. 2Tukuy almaywanmi Señor Diosta saminchasaq, tukuy allin ruwapuwasqantaqa manan qonqasaqchu. 3Paymi lliw mana chanin ruwasqaykunatapas pampachaykuwaqqa, paymi lliw onqoyniytapas qhaliyachiwaqqa. 4Paymi aya p'ampanamanta kawsayniyta qespichiwaqqa, paymi munakuwaspa khuyakuwaspa saminchaykuwaqqa. 5Paymi tukuy allinkaqwan hunt'aykuwaqqa, wakmanta waynayaykachiwaspa ankata hina kallpachawaqqa. 6Señor Diosmi cheqaqta chaninchaqqa, paymi sarunchasqakunapaq kuskachapuqqa. 7Yuyaykusqankunatan Moisesman willarqan, ruwasqankunatapas Israel runakunaman rikuchirqan. 8Señor Diosqa khuyapayakuqmi sumaq sonqoyoqmi, mana usqhaylla phiñakuqmi, ancha munakuqmi. 9Manan sapa kutillachu anyashawanchis, manan sapa kutillachu phiñapayawanchis. 10Manan mana chanin ruwasqanchiskunaman hinachu ñoqanchistaqa muchuchiwanchis, manan huchanchiskunaman hinapaschu pagawanchis. 11Imaynan hanaq pachaqa kay pachamanta aswan wichaypi kashan, ahinatan manchakuqninkunapaq munakuyninta hatunta mast'arimurqan. 12Imaynan inti lloqsimuyta inti haykuytawan karunchan, ahinatan huchanchiskunata karunchawanchis. 13Imaynan taytaqa wawankunata khuyayta munakun, ahinatan Señor Diosqa manchakuqninkunata khuyayta munakun. 14Payqa reqsiwanchismi imayna kasqanchista, yuyarikuwanchismi ñut'u hallp'a kasqanchista. 15Runaq kawsayninqa qora hinallan, campopi t'ika hinallan t'ikan, 16chayman wayrarimuqtinmi chinkapun, manañataq pipas maypichus kasqanta yachapunchu. 17Señor Diosqa manchakuqninkunatan wiñay-wiñaypaq munakun, llapa mirayninkupaqpas sumaq sonqollapunin. 18Chhaynatan rimanakusqanta hunt'aqkunataqa munakun, kamachikusqankunata mana qonqaspa kasuqkunataqa munakun. 19Señor Diosmi hanaq pachapi kamachikuy tiyananta churarqan, hinantin pachakunatataq kamachishan. 20¡Atiyniyoq angelninkuna, Señor Diosta saminchaychis! ¡Señor Diosta uyariq angelninkuna, Señor Diosta saminchaychis! ¡Munayninta ruwaq angelninkuna, Señor Diosta saminchaychis! 21¡Hanaq pachapi llapallaykichis, Señor Diosta saminchaychis! ¡Munayninta ruwaq kamachinkuna, Señor Diosta saminchaychis! 22Maykunapichus kamachikusqankunapi llapallan kamasqankuna, ¡Señor Diosta saminchaychis! ¡Tukuy sonqoywanmi Señor Diosta saminchasaq!
Copyright
Learn More


text:
1Isaacmi yuyaqña kashaspa, ñawinpas ayphayaykapushaqtin, kurakkaq churin Esauta waqyaspa: –Wawáy, nirqan. Paytaq kutichirqan: –¿Ima ninkin taytáy? nispa. 2Hinan nirqan: –Yuyaqñan kapuni, qonqaychá wañukapushasaq. 3Kunanqa wach'ina apanaykita p'eqtaykitawan aparikuspa campota riy, hinaspa hap'isqayki animalta apamuway. 4Hinaspa gustawasqanman hina q'apashaq aycha mikhunata apamuway, chayta mikhusaq, hinaspa manaraq wañurqoshaspa qanta saminchasqayki, nispa. 5Rebecataq uyarisharqan Isaacpa churin Esauta rimapayashasqanta. Esauqa campotan pasarqan animalta hap'imuspa apamunanpaq, 6hinan Rebecaqa churin Jacobta nirqan: –Ñoqan uyarimuni taytaykiq Esaú wawqeykiwan rimashasqanta: 7Animalta hap'impuway hinaspa wayk'umpuway mikhunaypaq, chaymantataq Señor Diospa qayllanpi qanta saminchasqayki manaraq wañurqoshaspa, nispa nishaqta. 8Chhaynaqa, wawáy, simiyta hap'iy imatachus qanta kamachisqayta. 9Phaway uywaman, hinaspa chaymanta apamuway iskay allinkaq cabrachakunata. Chaykunata taytaykipaq wayk'urqosaq paypa gustasqanman hina, 10qantaq taytaykiman apanki. Hinan mikhunqa, manaraq wañurqoshaspa qanta saminchanasuykipaq, nispa. 11Chaymi Jacobqa maman Rebecata nirqan: –Wawqey Esauqa suphu runan riki, ñoqataq mana hinachu kani. 12Llamiykuwanqapaschá taytayqa, hinaspa burlakuqpaq hap'iwanqa, hinaspachá ñakawanqa manataq saminchawanqachu, nispa. 13Hinan mamanqa kutichirqan: –Wawáy, ñoqaman chayawachun ñakasqa-kayniykiqa, simillayta kasuway, phaway rispa apamuway, nispa. 14Chaymi payqa rispa cabrachakunata hap'ispa mamanman apamurqan, mamantaq wayk'urqan taytanpa gustasqanman hina. 15Rebecan kurak churin Esaupa sumaq p'achankunata, wasipi waqaychasqanta, horqomuspa sullk'a churin Jacobta p'achachirqan. 16Chaymantataq makintapas mana suphuyoq kunkantapas cabrachakunaq qaranwan p'istuykurqan, 17hinaspa wayk'usqan aychatapas t'antatapas churinman haywarqan. 18Hinaqtinmi payqa taytanman rispa: –Taytáy, nirqan. Isaactaq kutichirqan: –Hay, ¿mayqenkaq churiytaq kashanki? nispa. 19Jacobtaq taytanta nirqan: –Ñoqaqa Esaú phiwi churiykin kani, niwasqaykita hinan ruwamuniña. Kunanqa tiyarimuy, hinaspa hap'imusqayta mikhuykuy, saminchaykuwanaykipaq, nispa. 20Hinaqtinmi Isaacqa churinta: –¿Imaynataq usqhayllari tarirqamunki, wawáy? nirqan. Paytaq kutichirqan: –Diosniyki Señor Dios yanapawaqtinmi, nispa. 21Chaymi Isaacqa Jacobta nirqan: –Asuykamuy, llamiykusqayki wawáy, Esaú wawaychus kanki icha manachus chayta yachanaypaq, nispa. 22Hinan Jacobqa taytanman asuykurqan, Isaactaq payta llamiykuspa, nirqan: –Rimasqan kunkaqa Jacobpa kunkanmi, makinkunataq ichaqa Esaupa makin, nispa. 23Manataq payta reqsirqanchu, makinkuna Esaupa makin hina suphu kasqanrayku. 24Saminchananpaq kashaspataq, huktawan tapuykurqan: –¿Esaú churiypunichu qanqa kashanki? nispa. Jacobtaq kutichirqan: –Arí, paymi kashani, nispa. 25Nillarqantaq: –Asuykachimuway, hap'imusqaykita mikhusaq, hinaspa saminchaykusqayki, nispa. Chaymi Jacobqa qayllaykachirqan, hinan Isaacqa mikhurqan, apamusqan vinotapas ukyallarqantaq. 26Chaymantataq taytan Isaacqa payta nirqan: –Kunanqa asuykamuway, hinaspa much'aykuway wawáy, nispa. 27Chaymi Jacobqa asuykuspa much'aykurqan, Isaactaq p'achankunaq q'apayninta muskhiykurqan. Hinaspan payta samincharqan: –Kayqa churiypa q'apayninmi, Señor Diospa saminchasqan campo q'apay hinan. 28Diosña hanaq pachamanta parachimpusunki, chakratapas allinta ruruchipusunki, askhatataq trigotapas vinotapas qosunki. 29Llaqtakuna kamachiykita ruwachunku, suyukuna qanman k'umuykuchunku. Wawqeykikunaq patronnin kay, mamaykiq wawankuna qanman k'umuykuchunku. Ñakasqa kachun ñakaqniykikuna, saminchasqa kachun saminchaqniykikuna, nispa. 30Jacobta Isaac saminchayta tukuqtintaq, taytan Isaacpa qayllanmanta Jacob lloqsiqtin hina, wawqen Esauqa kutimurqan animal hap'imusqanmanta. 31Paypas q'apashaq mikhunata wayk'umullarqantaq, hinaspa taytanman apamuspa nirqan: –Taytáy, tiyarimuy, hinaspa hap'imusqayta mikhuykuy, saminchaykuwanaykipaq, nispa. 32Hinaqtinmi taytan Isaacqa payta nirqan: –¿Pitaq qanri kanki? nispa. Paytaq nirqan: –Ñoqaqa phiwi churiyki Esaumi kani, nispa. 33Chaymi Isaacqa mayta khatatataspa nirqan: –Chayri, ¿pitaq kayman hamurqan, hap'isqa animalta apamuwaspa qowarqan? Manaraq qan hamushaqtiykin lliwta mikhurqani. Ñoqan payta saminchaniña, saminchasqapunitaqmi kanqa, nispa. 34Esautaq taytanpa rimasqanta uyarispa, sinchita qaparispa waqaykurqan: –¡Taytáy, ñoqatapas saminchallawaytaq! nispa. 35Hinan payta nirqan: –Wawqeykin hamuspa q'oturqowan, hinaspanmi saminchaykita hap'ikapun, nispa. 36Chaymi Esauqa kutichirqan: –¡Kusatan Jacobta suticharqanku! Iskay kutitañan q'oturqowan: phiwi-kayniytan hap'ikapun, kunanqa saminchayniytañataq chaskikapun. ¿Manachu saminchata ñoqapaq waqaychapuwarqanki? nispa. 37Isaactaq kutichirqan: –Qhawariy, ñoqan Jacobta patronniykita churani, hinallataq llapa wawqenkunatapas kamachinkuna kananpaq payman qoni, hinallataq trigotapas vinotapas qoni. ¡Wawáy, manañan imatapas qoyta atiykiñachu! nispa. 38Hinan Esauqa taytanta niykullarqantaq: –Taytáy, ¿manachu huk saminchayniykipiwan kan? ¡Taytáy, ñoqatapas saminchallawaytaq! nispa. Hinaspan Esauqa kunkayoqta qaparispa waqarqan. 39Hinaqtinmi taytan Isaacqa payta nirqan: –Manan allinkaq hallp'apichu tiyanki, mana paraq kasqanpin tiyanki. 40Espadaykiwantaq kawsanki, wawqeykitataq servinki. Kallpachakuspaykitaqmi kamachisqasuykimanta kacharichikunki, nispa. 41Esauqa wawqen Jacobtan cheqnikurqan taytan saminchasqan hawa, chaymi sonqonpi nirqan: Chayamushanñan taytaypa wañupunan p'unchay, chay qhepatan ñoqaqa Jacob wawqeyta wañurqachisaq, nispa. 42Hinan Rebecaman willarqanku kurakkaq churin Esaupa nisqankunata. Chaymi payqa waqyachimurqan sullk'akaq churin Jacobta, hinaspan payta nirqan: –Wawáy, Esaú wawqeykin yuyaykushan qanta wañuchiyta. 43Kunanqa, wawáy, uyariy nisqayta, hinaspa ayqekuy Haranpi tiyaq Labán turaypa wasinman, 44chaypi paywan tiyamuy pisi tiempollata, wawqeykiq sonqon tiyaykunankama, 45qan contra k'arak phiñakuynin thaninankama, pay contra ruwasqaykitapas qonqapunankama. Hinamantañan ñoqa willachimusqayki kutimpunaykipaq. ¿Imanaqtintaq huk p'unchayllapi iskayniykichista chinkaykachisqaykichis? nispa. 46Chaymantataq Rebecaqa Isaacta nirqan: –Umaytan wasapawan Het warmikuna. Jacobchus casarakunqa kay suyu mayqen Het warmikunawanpas chayqa, ¿imapaqñataq kawsasaq? nispa.
Copyright
Learn More


text:
1Chaymantataq Nunpa churin Josueqa Sitim pampamanta iskay qhamiyaqta pakallapi kachaspa nirqan: –Riychis, chay suyuta qhawararqamuychis, aswantaqa Jericó llaqtata, nispa. Paykunataq rispanku, Jericopi rabona Rahab warmiq wasinman haykuykurqanku, chaypitaq qorpachakurqanku. 2Chaytan Jericó llaqta reyman willarqamurqanku: –Israel runakunan llaqtanchis qhawaraq hamusqaku, nispa. 3Chaymi reyqa Rahabman kachaspa nichimurqan: –Wasiykiman haykumuq qharikunata horqomuy, paykunaqa llaqtanchis hallp'anchis qhawaraqmi hamunku, nispa. 4Warmitaq ichaqa iskaynin qhamiyaq qharikunata pakarqamusqaña, hinaspa nirqan: –Arí, chay runakunaqa hamusqakun wasiyta, ichaqa manan yacharqanichu maymantachus kasqankuta. 5Llaqta punku wisq'ana horastan tutayarqoshaqtinña chay runakunaqa kaymanta lloqsirqapunku, manataqmi yachanichu maymanchus risqankuta. Qhepantayá phawaychis, tariparqonkichisraqmi, nispa. 6Warmitaq ichaqa chay iskaynin qhamiyaqkunata wasi pataman wicharqachispa pakarqamurqan ch'akinanpaq churasqa lino montón ukhuman. 7Hinan reypa runankunaqa maskhaq puririrqanku Jordán mayu chimpanakama. Qatipaq lloqsiqtinku hinataq, llaqta punkutaqa wisq'apurqanku. 8Rahabtaq wasi pataman seqarqorqan pakasqan runakuna manaraq puñushaqtin, 9hinaspa nirqan: –Ñoqaqa yachanin kay hallp'ata Señor Dios qopusqasuykichista, chaymi ñoqaykuqa sinchita manchakushaykiku, llapan kay suyupi tiyaqkunan qankuna hawa pasaqllataña khatatataykushayku. 10Uyarirqaykun qankuna Egiptomanta lloqsimushaqtiykichis Puka Qochata chimpanaykichispaq Señor Diospa ch'akirqachisqanta. Yachallarqaykutaqmi Jordanpa chimpanpi Amor runakunaq iskaynin reyninta, Sehonta Ogtawan, wañuchisqaykichistapas. 11Chayta uyarirqospayku hinallaraqmi pasaqta mancharikurqayku, llaksakuymantan kallpaykupas chiriyapurqan. Diosniykichis Señor Diosqa hanaq pachapipas kay pachapipas Diosmi. 12Chayraykun ñoqa valekuykichis, Señor Diospa sutinpi juraspa niwaychis, ñoqata llapa familiaytawan khuyapayawanaykichispaq, imaynan ñoqapas sumaqta khuyapayarqaykichis hinata. Kunanqa imallatapas saqeykuwaychis hunt'aq runa kasqaykichista yachanaypaq. 13Chay hinaqa, amapuni wañuchiwankikuchu tayta-mamayta, turaykunata, ñañaykunata, paykunaq wawankunatawan, nispa. 14Paykunataq nirqanku: –Kay rimasqaykuta mana hunt'aqtiykuqa Señor Dios ñoqaykuta wañuchiwachunku. Qanpas amapunin ima ruwashasqaykutapas pimanpas rimarinkichu. Señor Dios kay hallp'ata qowaqtinkun ñoqaykuqa rimarisqaykuta hunt'aspa khuyapayasqaykiku, nispa. 15Rahabqa tiyarqan kikin llaqta perqa patapi ruwasqa wasipin, chaymi payqa wasi ventananta waskhawan warkuykuspa paykunata kacharparipurqan. 16Niykurqantaq: –Orqo-orqoman ripuychis ama maskhaqniykichiswan qonqay tupanaykichispaq. Kinsa p'unchaymi pakakunkichis paykuna kutimunankukama, chaymantañan ripunkichis, nispa. 17Qharikunataq payta nirqanku: –Qanpa jurachiwasqaykikutaqa hunt'asaqkupunin. 18Llaqtaman haykumushaqtiykun, lloqsipusqayku ventanaman kay yawar puka waskhata warkuykunki. Wasiykimantaq huñunki tayta-mamaykita, turaykikunata, ñañaykikunata, taytaykiq llapan ayllunkunatawan. 19Pillapas wasiykimanta lloqsirqamunqa chayqa, wañuchisqan kanqa, ñoqaykuqa manan ima huchayoqpaschu kasaqku. Qanwan kuska kashaqtataqchus imananqakupas chaymi ichaqa, ñoqaykuq huchayku kanqa. 20Imallatapas hamusqaykumanta rimayta ch'eqechinki chayqa, qanpa jurachiwasqaykikutaqa manañan hunt'anaykuñachu kanqa, nispa. 21Rahabtaq nirqan: –Arí, qankunaq nisqaykichis hinapuni kachun, nispa. Kacharparipuqtintaq qharikunaqa ripurqanku. Chaymantataq ventanaman yawar puka waskhata warkullarqanña. 22Iskaynin qhamiyaqkunataq orqo-orqoman rirqanku, chaypin kinsa p'unchay pakakamurqanku. Maskhaqkunataq hinantinta maskhaykurqanku, mana tarispankutaq Jericoman kaqta kutiykapurqanku. 23Hinan iskayninku orqo-orqomanta uraykamurqanku, Jordán mayuta chimpaspankutaq Josuepa kasqanman chayapurqanku. Paymantaq lliwta willaspa 24nirqanku: –Cheqaqtapunin Señor Diosqa llapan chay suyuta qowanchis, ñoqanchis hawan kikinpi tiyaqkunapas khuyaytaña manchakushanku, nispa.
Copyright
Learn More


text:
Manqu Qhapaq pruwinsya
Manqu Qhapaq pruwinsya (aymara simipi: Manqu Qhapaq jisk'a suyu; kastilla simipi: Provincia de Manco Kapac) nisqaqa Buliwya mama llaqtapi huk pruwinsyam, Chuqiyapu suyupi.
Yuyarina
Allpa saywachi[llamk'apuy | pukyuta llamk'apuy]
- Urqukuna: Kalwaryu
- Mayukuna:
- Quchakuna: Titiqaqa qucha
- Wat'akuna: Titiqaqa wat'a - Killawat'a - Taquiri wat'a - Lawasani wat'a - Kinata wat'a - Qhuchiwat'a
Pulitika Rakiy[llamk'apuy | pukyuta llamk'apuy]
Kimsa munisipyunmi kan:
Runakuna[llamk'apuy | pukyuta llamk'apuy]
Pruwinsyapiqa aswanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Pruwinsyapiqa aymara, kastilla, qhichwa simikunatam lliwmanta astawan rimanku. [2]
Karu puriy[llamk'apuy | pukyuta llamk'apuy]
- Chilliqa wat'a
- Kalwaryu urqu (Titiqaqa qucha)
- Killawat'a
- Titiqaqa wat'a
- Tiwanaku
- Yampupata yaqa wat'a


text:
1Wawqe-panillaykuna, kunanmi willamuykiku imaynam Macedonia lawpi iñiqkunaman Dios favorecesqanta. 2Paykunaqa ancha sasachakuykunapi kachkaspankupas hatuntam kusikurqaku, ancha wakcha kachkaspankupas tukuy sonqonkuwanmi qorqaku. 3Qorqakuqa manam atisqallankutachu, aswanqa mana qoy atisqankutawanmi, ñoqapunim rikurqani tukuy sonqonkuwan qosqankutaqa. 4Anchatam ruegawarqaku qollqe chaskinaykupaq, yanapaytam munarqaku Jerusalen llaqtapi kaq wawqe-panikunata. 5Piensasqaykumantapas mastaraqmi huñururqaku, puntataqa Señormanmi qokuykurqaku hinaspañam Diospa munasqanman hina ñoqaykuman qowarqaku. 6Chaymi Titota ruegarqaniku qallarisqanpi hina chay kuyakuy ofrendata qamkuna ukupi huñuyta tukumunanpaq. 7Qamkunaqa lliwpim masyankichik, masyankichikmá iñiypipas, sumaq yachachiypipas, yachayniyoq kaypipas, allin ruray munaypipas hinaspa ñoqayku kuyawaykupipas, chaynaqa masyaychikyá kuyakuy ofrenda qoypipas. 8Kayta nispayqa manam kamachichkaykichikchu, munaymanmi wakinkunapa tukuy sonqonwan rurasqanku yachanaykichiktapas chaynapi kuyakuynikichikqa cheqap kasqanta qawachinaykichikpaq. 9Qamkunaqa yachankichikñam Señorninchik Jesucristopa favorecewasqanchikta. Payqa apu kachkaspam wakchayarurqa qamkunata kuyasuspaykichik, chaynapi wakcha kayninwan qamkuna apu kanaykichikpaq. 10Qamkunapa allinnikichikpaqmi consejoyta qoykichik. Qayna watamantaraqmi puntarqankichik ofrenda huñuytaqa, manataqmi huñuyllatachu aswanqa puntataraqmi munaypaq-munarqankichik. 11Chaynaqa kunanyá tukuychik qallariyninmantapuni kusikuyllawanña munasqaykichikta, kapususqaykichikman hinayá qoychik. 12Pipas cheqapta qoyta munaptinqa Diosqa chaskin kapuqninman hinam. Payqa manam mañanchu mana kapuqniyoqtaqa. 13Manam kayqa hukkunata yanapaspa muchuypi kanaykichikpaqchu. 14Aswanqa igualla kanaykichikpaqmi, kunanqa kapusuchkankichikmi mana kapuqniyoqkunaman qoykunaykichikpaq, hukpiñataqmi paykunapa kaptin pisisuptikichik qosunkichik, chaynapim igualla kankichik. 15Bibliam nin: —Manam puchurqachu achka huñuqpapas nitaqmi pisirqachu aslla huñuqpapas —nispa. 16Graciastam Diosman qoni nanachikusunaykichikpaq Titomanpas allin sonqo qosqanmanta. 17Chaskirqam ruegakusqayta hinaspam qamkunamanta sientispa kikillanmanta hamuchkan. 18Titotawan kuskatam kachamuchkaniku iñiqmasinchikta, paypas iñiqkuna ukupiqa reqsisqam Cristomanta allin willakusqanpi. 19Manataqmi chayllachu, huñunakuq iñiqmasinchikkunapas paytam akllaykurqa yanapakuy ofrendata apaptiyku riysiwanankupaq, chaytaqa rurachkaniku Señorta hatunchanaykupaqmi hinaspa kusikuywan rurasqaykuta reqsichinaykupaqmi. 20Chaynapim pipas mana yanqakunata rimanqachu kay achka ofrenda aypunaykumanta. 21Allin kaq ruraytam munachkaniku Señorpa qayllanpipas chaynataq runakunapa qayllanpipas. 22Paykunawantaqmi kachamuchkaniku sapa kutilla kusikuyllawan ruraq wawqenchiktapas, qamkunapi llumpayta confiakusqanraykum payqa aswan-aswanraq chayna rurayta munachkan. 23Titoqa puriqmasiymi hinaspa qamkuna ukupi llamkaqmasiymi. Wakin wawqekunañataqmi iñiqkunapa kachamusqan, paykunaqa Cristota hatunchaqkunam. 24Chaynaqa iñiqkuna yachananpaqyá qawachiychik kuyakuynikichikta, qawachiychiktaqyá qamkunamanta alabakusqayqa cheqap kasqantapas.
Copyright
Learn More


text:
1Israel runakunan ninku: Haku Señor Diosman kutirikapusunchis. Paymi llik'irqariwarqanchis, payllataqmi qhaliyachiwasunchispas, paymi k'iriwarqanchis, payllataqmi k'irinchista watawasunchispas. 2Iskay p'unchay qhepatan kawsarichiwasunchis, kinsakaq p'unchaypin sayarichiwasunchis, paypa qayllanpitaqmi kawsasunchispas. 3Señor Diosta reqsisun, reqsinanchispaqqa kallpachakullasunpuni. Imaynan pachaqa illarimunqapuni, chay hinan Señor Diosqa chayamuwasunchispuni, imaynan paraqa qhepatapas ñawpaqtapas hallp'aman paramunpuni, chay hinan Señor Diosqa chayamuwasunchispuni, nispa. 4Señor Diosmi nin: Efraín llaqta, ¿imanasqaykitaq? Judá llaqta, ¿imanasqaykitaq? Munakuwasqaykichisqa pacha phuyu hinallan, chinkaripuq pacha paqar sulla hinallan. 5Chayraykun qankunatapas profetakunawan ñut'uchirqaykichis, simi rimarisqaykunawanmi wañuchirqaykichis. Imaynatachus kawsanaykichista munasqaymi k'anchay hina rikhurimun. 6Khuyapayakuq kanaykichistan munani, sumaq kawsay sacrificiokunataqa manan munanichu, ruphachina sacrificiokunataqa manan munanichu, aswanpas ñoqata reqsiwanaykichistan munani. 7Paykunan ichaqa rimanakusqayta Adán hina p'akirqanku, chay hinatan wasanchawarqanku. 8Galaad llaqtaqa runa wañuchiqkunawan hunt'an, mana chanin ruwaqkunaq llaqtanmi. 9Imaynan suwakunaqa pitapas suyapanku, ahinatan sacerdote t'aqapas Shehem ñanpi runata wañuchinku, chay hinata ruwasqankuqa p'enqaymi. 10Israel suyupin sinchi millayta rikurqani, chaypin Efraín runakunaqa wasanchashallankupuni, Israel runakunaqa qhellichakushallankupuni. 11Yaw, Judá, ñan qanpaqpas muchunayki p'unchaytaqa unanchaniña.
Copyright
Learn More


text:
1Hermano, chi riij i lemóxna toob'al keh quch hermano wilkeeb' Jerusaleem, ma' ruman ta chik chi nee nutz'ihb'aaj taq reje aweh, 2ruum weht'al i hin chi xa aye'em wo' taq ak'ux chi toob'inik. Re' hin i nuq'or taq awib'iral keh i hermano ayu' Macedonia chi re' taq i hat i aj Acaya, jinab'ir naq taq xawaaj cho toob'inik. Eh ruum chi nayeew taq ak'ux i hat chi toob'inik, k'ih wo' taqe aj nimaneel ayu' xkiyeew kik'ux chi toob'inik. 3Eh re' hin i nutaq'aaj taq reje awuuk' taqe i hermano re' re'. Reh chi, ma' nee ta nsutinik chi chukuj q'orik i nuq'orom taq chawiij chi re' taq i hat aye'em taq ak'ux chi toob'inik. Je' rukab' i nuq'or taq aweh, xti cha yejaa' taq awiib'. 4Ruum noq nee kinooj k'oloq taq awuuk', wilik-oq hermano re' ruuk' i aj ayu' Macedonia nee kiooj chi wiij. Eh wila' ma' k'ahchi' taq kaat inqaq'or, jinaj k'ixb'ilaal chi qee hoj, eh je' wo' taq chawee hat, ruum qaq'orom chik keh chi aye'em taq ak'ux chi toob'inik. 5Ruum i re', xwilow chi ajwaal wach chi xnupahqaaj otob'il keh hermano wili chi nee kiooj taq cha toob'jiik chumolariik wach taq alemóxna, re' i aq'orom taq rib'iral chi naa taq aye'em. Chi je' re' neenk'utinik chi chu'nchel taq ak'ux chuye'ariik taq alemóxna, ma' xata k'ahchi' qapahqaam taq aweh. 6Chakoj taq rehtaal i naa nuq'orom aweh wili: Awach i xa k'isiin i naa rutikim xa k'isiin wo' i wach naa rumolom. Awach i nim i naa rutikim k'ih wo' i wach naa rumolom. 7Ruum aj re', re' ju'jun inchol ruye'em i rulemóxna, re' q'oreel nik' k'ihaal i neenasjiik cho paránima. Eh chi ma' tz'irik ta wach, ni xata naa ruminariik chupaam, ruum re' Dios i ruk'ax awach i suq ruk'ux noq i ruyeew i rulemóxna. 8Re' Dios nee ruyeew taq chaaweh chu'nchel i ajwaal wach taq chaaweh, eh neenooj qohxanoq taq chawach. Chi je' re', ma' xata jinaj wach i kitoob'jiik taqe awuch hermano taq neena a'n je' rukab' imponik chuwach i Dios. 9Eh tz'ihb'amaj wo' chaloq chi je' wili i ruq'orom chee Dios: A wach i chu'nchel ruk'ux xusiij i chib'ih keh i neb'aa', re' xub'an re' re' ma' jaruuj naa rusahchiik wach, inki. 10Re' Dios inye'wik ree i ja', re' reh inye'wik reh i k'uxumb'al, eh re' reh neen ye'wik taq aweh i hat i ajwaal wach taq cha weh. Eh re' Dios naa ruk'isaniik reh taq atik, re' taq i naa asihim i hat naa ruye'em jilow taq aweh. 11Chi je' re', re' Dios nee ruyeew taq aweh chu'nchel i ajwaal wach taq cha weh. Ruuk' i re' nee taq i nayeew alemóxna chu'nchel taq ak'ux, reh chi neenkit'iosej taqe i hermano quum i hoj, 12ruum re' noq neenqak'am reje keh hermano i toob'al keh wili, ma' xata re' re' naa qak'amam reje i ajwaal wach chi keh. Ruuk' la' taq alemóxna re' re', ma' k'isiin ta naakit'iosem ree Dios. 13Eh ruum i kito'ariik taq naa a'nam, re' keh naa kiloq'em i Dios. Re' re' naa ruk'uhtaniik reh chikiwach chi nanimaj taq chi korik i ru ak' k'uhb'aal i Jesucristo. Eh ruum i q'asanik tumiin taq xa a'n chi toob'al reje kekeh, eh chi toob'al keh i tokoom. 14Eh ma' xata re' re' naa kianam suq suq la' chik kik'ux noq naa kianam cho kitiij taq chawiij, ruum naa kikojom rehtaal i rotob'il i Dios xub'an taq cha wuuk'. 15Re' hin inut'iosej ree Dios, ruum i jinaj xusiij cho qeh xiik' naah loq'il.
Copyright
Learn More


text:
1—Sardispi kaq ñoqamanta willakuqmanyá qellqay kaynata: Diospa qanchis espiritun espirituyoqmi hinaspa qanchis luceron luceroyoqmi nin kaynata: Ñoqaqa yachanim rurasqaykikunata, “Kawsachkanmi” nichkaptinkupas wañusqa hinam kachkanki. 2Rikcharispayá wakin kapusuqnikikunata takyachiy, chaykunapas chinkaruchkanñam. Rurasqaykikunatapas manam Diospa munasqanman hinachu tarirqani. 3Yuyariy uyarispa chaskisqaykita hinaspayá kasukuspa huchaykikunamanta wanakuy. Mana rikchariptikiqa suwa hinam mana yachasqayki horallata hamurusqayki. 4Sardispiqa kachkanmi iskay-kimsallapas pachanku mana qanrachasqakuna, paykunaqa ñoqawanmi purinqaku yuraq pachayoq chaypaq hina kasqankurayku. 5Pipas venceqkunaqa yuraq pachawan pachachisqam kanqaku, sutinkutapas manam chinkarachisaqchu wiñay kawsaqkunapa sutin apuntana libromantaqa hinaspam ñoqapa kasqankuta reqsichisaq Taytaypa hinaspa angelninkunapa qayllanpi. 6Uyariwaqniykunaqa kasukuychikyá huñunasqa iñiqkunaman Espiritupa nisqanta. 7—Filadelfiapi kaq ñoqamanta willakuqmanyá qellqay kaynata: Kay chuya kaqmi, cheqap kaqmi, Davidpa llaven hatalliqmi, mana pipa wichqanan punku kichaqmi hinaspa mana pipa kichanan punku wichqaqmi nin kaynata: 8Ñoqaqa yachanim imam rurasqaykita. Punkutam kichaykapuyki, chaytaqa manataqmi pipas wichqanmanchu. Pisi kallpayoq kachkaspapas kasuwarqankim. Manataqmi negawarqankichu. 9Satanaspa huñunakuyninpi llullakuspan “Judiom kani” niqkunatapas ñoqam qonqorachisaq qayllaykipi, chaynapim yachanqaku qam kuyasqayta. 10Pacienciakunaykipaq kamachisqaytam kasuwarqanki, chayraykum ñoqapas waqaychasqayki hamuq sasachakuykunamanta. Chay sasachakuykunaqa hamunqa kay pachapi llapallan runakuna pruebasqa kanankupaqmi. 11Ñoqaqa utqaymanmi hamusaq. Kapusuqnikitayá takyachiy premioykita mana pipas qechusunaykipaq. 12Pipas venceqtaqa Diosniypa templonpa pilarninta hinam rurasaq, chaynata ruraptiyqa manañam chaymanta lloqsinqachu. Paypim qellqasaq Diosniypa sutinta, qellqasaqtaqmi mosoq Jerusalen llaqtapa sutintapas. Chay llaqtaqa hanaq pachamantam uraykamunqa. Qellqasaqtaqmi mosoq sutiytapas. 13Uyariwaqniykunaqa kasukuychikyá huñunasqa iñiqkunaman Espiritupa nisqanta. 14—Laodiceapi kaq ñoqamanta willakuqmanyá qellqay kaynata: Cheqap kaq, cheqap niq, allin testigo kaq hinaspa Diospa unanchasqan kamachiqmi nin kaynata: 15Ñoqaqa yachanim tukuy rurasqaykita, manam chirichu nitaq rupaqchu kanki. ¡Ima allincha kanman rupaq kaptikiqa otaq chiri kaptikiqa! 16Mana chiri nitaq rupaq kaspa qonilla kasqaykimantam vomitarusqayki. 17Qanmi ninki: “Apum kani, apuyarunim, manam imatapas munaniñachu” nispa, ichaqa manam musyakunkichu llakipayaypaq, mana imayoq, wakcha ñawsa hinaspa qalalla kasqaykita. 18Chaynaqa ñoqam consejayki ninapi chuyanchasqa qorita rantiwaspayki cheqap apu kanaykipaq. Yuraq pachatapas rantiwaspaykiyá chaywan pachakuspa penqaynikita tapakuy, rantiwaytaqyá ñawi hampitapas ñawikiman sutuchikuspa qawakunaykipaq. 19Ñoqaqa qaqchaspaymi castigani llapallan kuyasqaykunataqa. Chaynaqa tukuy sonqoykiwanyá huchaykikunamanta wanakuy. 20Qawarimuway, ñoqaqa punkupi sayaspaymi takachkani. Pipas qayakuyniyta uyarispan punkuta kichaykuwaptinqa yaykuspaymi paywan mikusaq, chaynataqmi paypas ñoqawan mikunqa. 21Pipas venceqtaqa ñoqawan kuskatam tiyachisaq tiyanaypi, chaynam ñoqapas vencesqayrayku Taytaywan kuska tiyarqani tiyananpi. 22Uyariwaqniykunaqa kasukuychikyá huñunasqa iñiqkunaman Espiritupa nisqanta.
Copyright
Learn More


text:
Wak'as
Wak'as nisqaqa (kastilla simipi: Vacas, wak'a nisqamanta sutinchasqa) Buliwya mama llaqtapi huk llaqtam, Wak'as munisipyupi, uma llaqtan, Jarani pruwinsyapi, Quchapampa suyupi.
Wak'as sumaq riqsisqa ashkha papa puqusqanrayku, chayraykutaq "Papaq llaqtan" ninku.
Quchapampa llaqtamanta 85 kilumitruspi tarikun; Jaranimantari 30 km kashan, mamaquchamantataq 3.475 mitrusmanta patapi kashan. Qhipa runayupayman jinataq tiyapun 650 runakunan (2001).
Yuyarina
Allpa saywachi[llamk'apuy | pukyuta llamk'apuy]
Wak'as llaqtañiq tarikun achka quchakunam, Parququcha, Asiruqucha, Junt'utuyu, Pilawit'u, Qullpaqucha, Yanatama, mayqinkunachus aswan jatunkuna kanku Quchapampa suyu ukhupi.
Ñawpa kawsay[llamk'apuy | pukyuta llamk'apuy]
Unay pachapi Wak'as, sutin nisqanman jina, karqa uq much'ana, maypichus jaywaq kanku jaywakunata apukunaman, chayri uq kikin wak'a kanman kasqa, ajinata pikunachus chay pacha kawsaq kaqkuna qhawaspa waqaychaspataq karqanku, ñawpaqta Jarajuri, Chuwi, Quta runakunawan, mayqinkunachus aymara simi rimaq kanku, aswan qhipatataq inka runakuna.
Inkakuna pachapi Wak'as llaqta kallarqataq uq tampu inkañan patapi, Inkallaqta Puquna llaqtaman ima rinapi. Chaymanta ispañul runakuna suticharqanku "Santa Bárbara de Bacas" sutiwan.
Buliwya llaqta qhispi kay tarisqanmantapacha wisikantun karqa, chawmantataq kantun. 1830 watapitaq kamarisqa karqa «Parroquia de Santa Bárbara de Vacas» jina.
Raymikuna[llamk'apuy | pukyuta llamk'apuy]
- Phuqllay, takipayanaku.
- Ayriway killapi, ñawpaq intichaw p'unchaypi: Jatun qhatu challwamanta papamanta makiwan ruwaykunamantawan (Feria del Pejerrey, la Papa y la Artesanía).
- 4 ñiqin aymuray killapi: Santa wila krus tatala.
- Corpus Christi
- 29 ñiqin inti raymi killapi: San Pedro.
- 16 ñiqin anta situwa killapi: Virgen del Carmen, Buliwyaq patrunan.
- 2 ñiqin ayamarq'a killapi: Ayakunaq p'unchaynin, mast'akus, wayllunk'as.
- 4 ñiqin qhapaq raymi killapi (puquy killapi): Santa Bárbara, Wak'aspa qhapaq raymichakuynin.
Karu puriy[llamk'apuy | pukyuta llamk'apuy]
Runakuna puriyqacharikamunankupaq Wak'as llaqtapi ñawpaqta kasqanku sapa uq raymikunasnin, maypichus atikun mikhuriy misk'i mikhuykunata, challwata jina, q'unchapi llant'awan wayk'usqata, astawanqa sapa wata Jatun qhatu challwamanta papamanta makiwan ruwaykunamantawan p'unchaypi.
Santa Bárbara inlisyan iskay pachaq watas aswanña ruwasqata allillantaq qhawarimuy, chaymanta intichaw p'unchay qhatunta, kanchanta, quchastapis qhawarimuy kusallataq kanman.
Yachachiy[llamk'apuy | pukyuta llamk'apuy]
Buliwya kamachiqkuna kamarqanku ñawpaq juch'uy yachay wasi qhari wawaspaq Wak'as llaqtapi 1862 watapi, "Escuela de Varones" sutiwan, qhipantataq waq juch'uy yachay wasi warmi wawaspaq, "Escuela Municipal de Niñas" sutiwan, kamarqa Quchapampamanta llaqta kamaq 1912 watapi. Kunan p'unchaypi tiyanku kay wachay wasikuna:
- Wawa wasi: Guardería Corazón de Jesús, kay wawa wasita kamarqanku "Hermanas Misioneras Catequistas del Sagrado Corazón" 2008 watapi.
- Huch'uy yachay wasi: Unidad Experimental Vacas, 1862 watapi kamasqa.
- Chawpi yachay wasi: Colegio Profesor Toribio Claure, 1984 watapi kamasqa.
- Yachay suntur: Ismael Montes Jatun Yachay Wasi Yachachiqkunaq Wakichikunankupaq, Escuela Superior de Formación de Maestros Ismael Montes, kay Jatun Yachay Wasiqa Challwamayupi, astawan riqsisqataq "Wak'as Normal" sutiwan, 1916 watapi kamasqa.
Musiku[llamk'apuy | pukyuta llamk'apuy]
Wak'as llaqtapi runakuna kawsanku papa puquchispa, chaymanta tarpullankutaq uqata, jawasta, arwijata, riquta, siwarata, waq puquykunata ima. Kay tukuy puquykunata ranqhanku intichaw p'unchay qhatupi kikin Wak'as llaqtapi, chanta apallankutaq ranqhaq waq qhatukunaman Quchapampapi, Punatapi, Jaranipipis.
Chaymanta aqhata askhata ruwallankutaq, challwamantapis wayk'unku mikhuykunata ranqhanankupaq.
Apaykachana[llamk'apuy | pukyuta llamk'apuy]
- Ñan: Quchapampa - Punata - Jarani (55 km.), Jarani - Wak'as (30 km.), Wak'as - Puquna (30 km.) - Inkallaqta, Wak'as - Misk'i, Wak'as - Tiraqi.
Wak'asman rinapaq taqsikuna lluqsinku Qhuchapampa llaqtamanta, San Carlos wak'a chayri inlisya wasamanta, jinallataq Punata llaqtamanta taqsikuna lluqsillankutaq inlisyan wasamanta.
Qullana runakuna[llamk'apuy | pukyuta llamk'apuy]
Llaqtapi paqarisqakuna[llamk'apuy | pukyuta llamk'apuy]
Jarawiqkuna:
- José Rojas, yachachiq, arawirqa "Linda Vaqueña" takiyta.
- Pablo Fernández. Paqarimurqa 29 p'unchay inti raymi killapi 1.954 watapi.
Waqachiqkuna:
- Ronald Rodríguez Clavijo. Paqarimurqa 10 p'unchay tarpuy killapi 1.959 watapi.
- Freddy Veizaga Siles.
Takiqkuna:
- Albaro Clavijo López.
- Juan Carlos Rodriguez Clavijo. Paqarimurqa 22 p'unchay qhapaq raymi killapi 1.963 watapi. Payqa kay qutukunapi karqa: Inkallajta, Siembra, Kharkas, Proyección, waqkunapi ima.
- Natividad Betty Veizaga Siles. Paqarimurqa 25 p'unchay qhapaq raymi killapi 1.957 watapi. Payqa Pukaq Wayra Qutumanta 1.980 watamantapacha.
Tantakamusqa runakuna[llamk'apuy | pukyuta llamk'apuy]
Qullana waturikuqkuna[llamk'apuy | pukyuta llamk'apuy]
- Tupaq Yupanki (1471-1493), chunka ñiqin Inka.
- Wayna Qhapaq (1493-1525), chunka uqniyuq ñiqin Inka.
- Esteban Arze (1770-1815), Wak'aspi purirqa 1812 watapi.
- Simón Bolívar (1783-1830), Buliwya / Qullasuyuta Qhispiq, purirqa Wak'aspi 1825 watapi.
- Alcide d'Orbigny (1802-1857), Ransiyamanta jamut'asqa, Wak'asta watukurqa 1830 watapi, tarirqataq Chukiqayara mallkita.
- Jesús Lara (1898-1980), Qullasuyumanta arawiq, Inkallaqtaman rishaspa Wak'asta purirqa 1927 watapi.
- Martín Cárdenas (1899-1973), Buliwyamanta jamut'asqa, Inkallaqtaman rishaspa Wak'asta waturikurqa 1940 watapi.
Ñaña llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
- Challwamayu
- Ismael Montes
- Juch'uy Llallawa
- Khurupampa
- Kunturpuñuna
- P'allqaluma
- Phaqcha
- Quturipunta
- Turu Wayq'u phaqcha
- Lista: Llaqtakuna (Buliwya)
Qhawallaytaq[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Wak'as.
- Saywitu: Wak'as munisipyu
- Wak'as munisipyu: yupaykuna, saywitu
- Yupaykuna: Wak'as munisipyu
- Santa Bárbara raymi Wak'aspi (kastilla simi)
- Wak'asmanta rikch'akuna
- Betty Veizaga Pukaj Wayra Qutuwan: Llaqtaypa takiynin (Takipayanaku)
- Chiwalaki Wayrawasi (kastilla simi)
- «Ismael Montes» Yatun Yachay Wasi Yachachiqkunaq Wakichikunankupaq (Kastilla simi)
- Puya Raimondi (Chukiqayara) wañupusawanchiq (kastilla simi)


text:
1Rikurqanitaqmi huk atiyniyoq angelta hanaq pachamanta uraykamuqta, payqa kasqa puyuwan pachasqam hinaspa umanpi chirapayoqmi. Uyanpas achkirirqa inti hinaraqmi, chakinkunañataqmi kasqa ninamanta pilarkuna hinaraq. 2Kichasqa librochata hapiykuspanmi alleq chakinta churaykurqa lamar qochapa hawanman, ichoq chakintañataqmi churaykurqa allpaman. 3Leon hina qapariptinmi qanchis rayokuna toqyamurqa rimachkaq hina. 4Chay qanchis rayokuna rimaramuptinmi qellqanaypaqña kachkarqani, ichaqa hanaq pachamantam yapatawan qayamuwarqa: —Qanchisnintin rayokunapa nisqantaqa amaraqyá willakuychu nitaq qellqaychu —nispa. 5Lamar qochapiwan allpapi sayaq angelñataqmi cielo lawman alleq makinta hoqarirqa. 6Wiña-wiñaypaq kawsaqraykum otaq cielokunapas, kay pachapas, lamar qochapas chaynataq chaykunapi kaq tukuy imapas unanchaqraykum jurarqa kaynata: —Manam unamunqañachu. 7Aswanqa qanchis kaq angelpa cornetillan tocanan tiempo chayaramuptinmi Diospa pakasqa kaqninkuna cumplikunqa, chaynaqa karqa serviqnin willakuqkunaman nisqanpi hinam. 8Hanaq pachamanta uyarisqay qayakuymi yapamanta nimuwarqa: —Rispaykiyá chay kicharayaq librochata chaskimuy lamar qochapiwan allpapi sayaq angelpa makinmanta —nispa. 9Angelman librochata mañaq riptiymi payñataq niwarqa: —Chaskiwaspayki mikuy kay librochata, simikipim kanqa miel hina miskillaña, wiksaykipiñataqmi kanqa qatqellaña —nispa. 10Angelpa makinmanta librochata chaskiykuspay mikuruptiymi simiypiqa karqa miel hina miskillaña, mikuruptiyñataqmi wiksaypi qatqeyarurqa. 11Hinaptinmi niwarqa: —Yapatawanmi willakunayki achkallaña runakunamanta, nacionkunamanta, tukuy rikchaq rimayniyoqkunamanta hinaspa reykunamanta —nispa.
Copyright
Learn More


text:
1Washäcuj Jesús cutimur, llapan runata maquinçhu purichinga. Wañushcunatapis, cawajcunatapis imata rurar cawashanpita tapunga. Chaymi cananga shimïta sumaj wiyacunayqui. Tayta Diosninchipa ricay ñawinçhüpis, Washäcuj Jesúspa ricay ñawinçhüpis willapaycaj. 2Tayta Diosninchipa shiminta mana yamacällar willapäcunqui runacuna wiyaptinpis, mana wiyacuptinpis. Llutanta yarpaptin, juchaçhu aruptin, piñapanquiman. Chaynuypis alli shimillayquipa shacyächinquiman. Tantiyacurir-tantiyacurir paycunata yaçhachinquiman. 3Jipata runacuna Tayta Diosninchipa shimintapis wiyayta mana munangachu. Manchäga shungunman tincushallanta rimajcunallata ashinga. Paycunaga imatapis mishquichipayllapa yaçhachinga. 4Tayta Diosninchipa shiminta mana wiyayta munar, upa-tucunga. Chaymi imatapis umanman çhayashallanta rimar puricunga. 5Jammi ichanga tantiyacushpayqui ama llutäpacunquichu. Runacuna ñacachishuptiquisi, çhasquicunquiman. Mana yamacällar pï-maytapis Jesúspita willapanqui. Carguyquitapis sumaj çharcunqui. 6Wañuy janäçhüna caycan. Wañuchimaptin, Tayta Diosninchita jarashan-yupay yawarnïpis jiçhash canga. 7Murucucuna ñacashan-jina tucuy-jinanpa ñacashcä. Pucllajcuna callpan ushyacashancaman pucllashan-jina nuwapis llapan shungüwan cargüta çharcushcä. Tayta Jesúspa shimin nishannuylla cawar, willapäcushcä. 8Tayta Diosninchipa shungunman tincushäpita allita çhasquij-çhasquij-jina Tayta Jesús alliman çhuramänanta shuyaraycä. Ichanga mana nuwallatachu alliman çhuramanga. Manchäga allillata rurashpan llapan shungunwan cutimunanta shuyarajcunatapis alliman çhuranga. Cutimushan junaj llapan runapa shungunta musyapar, allimanpis, mana allimanpis çhuranga. 9Timoteo, watucamaj juclla shamunqui, ari. 10Irmänu Demás imancunapäpis alläpa yarpaçhacur, quiquilläta jaguiraycamar Tesalónica marcaman aywacusha. Crescentina Galacia quinranman aywacusha. Tituna Dalmacia quinranman aywacusha. 11Lucasllana yanagaycäman. Chaymi Marcoswan ishcaniqui shamunqui. Payga Tayta Diosninchipa shiminta willapäcuptï, yanapämanga. 12Tíquicuta Éfeso marcaman caçhashcä. 13Shamurga, punchütapis apacamunqui. Tróade marcaçhu irmänu Carpupa wasinçhu jaguimushcä. Librücunatapis apacamunqui. Pitush-caj papilcunatapis jungamurunquiman. 14Jïru tacaj Alejandrumi ichanga tucuy-jinanpa pampaman çhuramasha. Llutanta rurashanman-tupu Tayta Diosninchi unyanta cutichinga. 15Chay runaga imata willapäcushanchitapis pampaman çhuraycan. Chaymi mayaj-mayajlla canayquipaj willapaycaj. 16Puntata Roma marcaçhu auturdäman çhayaptï, pipis mana nanachicamashachu. Llapanmi jaguiraycamasha. Jaguiramajcunapa unyanta Tayta Diosninchi ama yarparanmanchu. 17Japallä caycaptïsi, Tayta Jesús mana caçharimashachu. Manchäga waran-waran shacyaycächiman. Chaymi shiminta sumaj willapäcushcä jäpa runacunapis wiyacunanpaj. Maquinçhu purichimar, wañuypitapis jishpichimasha. Micucuj liyunpita washämaj-jina wañuypitapis washämasha. 18Juchallicujcunapa maquinpitapis Tayta Jesús washämanga. Janaj pachaman shuntacamanga. Ñaupallançhu purichimanga. Chaymi paytaga imay-imaypis llapan runa alliman çhuraycullächun. Chaynuy caycullächun. 19‹‹Pablush wamayaycäshunqui›› ninqui mama Priscata, runan Aquilata, Onesíforucunata. 20Irmänu Erastuta Corinto marcaçhu jaguicamushcä. Trófimutapis jishya chariptin, Mileto marcaçhu jaguicamushcä. 21Tamya quilla mana çhayamushancamalla juclla shamunqui, ari. Irmänunchi Eúbulo, Pudente, Lino, irmäna Claudia, waquin irmänucunapis wamayaycäshunqui. 22Tayta Jesús llapaniquita yanapayculläshunqui. Tayta Diosninchipis llaquipayculläshunqui. Chayllana.
Copyright
Learn More


text:
Qullpachaq
Qullpachaq,[1] Chhukwi[2] icha Nitruhinu (musuq latin simipi: Nitrogenium, grigu simimanta vίtpov "qullpa", Yέvoς "paqari", Azōton, ΆZwtov "mana kawsaq" nisqapas), N nisqaqa huk mana q'illay qallawam, ñawpaq ñiqin, lliwmanta aswan llamsam (chhallam). Tiksi muyup wayra pachanpiqa lliwmanta aswan kaq wapsim, yaqa tawa kuti pichqa patma qullpachaqmi, iskaynintin iñukup iñuwankunayuq (N2).
Qullpachaqqa qullpapipas t'inkisqam.
Kawsa imayaypi achka k'illimsayaqwan t'inkisqa qullpachaqmi kan. Wanuchanapaq llamk'achinchik. Yurakunaqa t'inkisqa qullpachaqta allpamantam hurqunku, mana wayramanta atispanmi.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Qullpachaq.
Pukyukuna[llamk'apuy | pukyuta llamk'apuy]
- ↑ Teofilo Laime Ajacopa: Iskay simipi yuyayk'ancha. La Paz - Bolivia, 2007. p. 90. Qullpa. Salitre. [...] Nitro. Qullpa.
- ↑ Ministerio de Educación de Bolivia, Reforma Educativa (qhichwa simipaq - Gladys Márquez F., CENAQ): ARUSIMIÑEE - Castellano, Aymara, Guaraní, Qhichwa. p. 58.


text:
1Cartapi tapukamuwasqaykichistan kutichimuykichis: Arí, allinmi kanman huk qhariq mana warmiyoq kaynin. 2Ichaqa qhelli huchapi puriy kasqan hawa, sapanka qharipas casarakuchun, sapanka warmipas casarakuchun. 3Qosaqa esposanpaq qosa kasqanta hunt'achun, hinallataq esposapas qosanpaq hunt'achun. 4Esposaqa manan kikin cuerponmantaqa sapallanchu munayniyoq, aswanpas qosanpiwanmi, hinallataq qosapas manan kikin cuerponmantaqa sapallanchu munayniyoq, aswanpas esposanpiwanmi. 5Warmi-qhari puñukuyniykichistaqa ama hark'anakuychischu, aswanpas iskayniykichis rimanaykukuspa huk pisi tiempolla puñukuyniykichista saqeriychis, Diosmanta mañakunaykichispaq tiempoykichis kananpaq. Chaymantaqa kaqlla puñukapuychis, paqtan saqra huchallichisunkichisman, cuerpoykichista mana sujetayta atiqtiykichis. 6Chayta nispayqa yuyaychallaykichismi, manan kamachiykichischu. 7Ñoqaqa munaymanmi llapa qharikuna ñoqa hina kananta, ichaqa Diosmi sapankamanpas atiyta qon, wakinman huk-niraqta, wakinmantaq huk-niraqtañataq. 8Solterokunatawan viudakunatawanmi nini sapallanku ñoqa hina kanankuta. 9Cuerponkuta mana sujetayta atispa ichaqa casarakuchunku, aswan allinmi casarakuy qharimantapas warmimantapas yanqallaña kashanamantaqa. 10Casarasqakunatan ichaqa mana ñoqachu kamachini, aswanpas Señormi kamachin: Esposaqa ama qosanmanta t'aqakuchunchu, 11t'aqakunmanchus chayqa, ama hukwanqa casarakuchunñachu, qosayoq kayta munaspaqa qosanwan kutinakapuchun, qosapas amataq esposanta wikch'upuchunchu, nispa. 12Wakinmantaq ichaqa ñoqa nini, manan Señorchu, mayqen wawqepas Diospi mana iñiq esposayoq kanman chayqa, ama t'aqakuchunchu esposan paywan tiyayta munashaqtinqa. 13Kaqllataq mayqen panapas Diospi mana iñiq qosayoq kanman chayqa, ama t'aqakuchunchu qosan paywan tiyayta munashaqtinqa. 14Diospi mana iñiq qosaqa iñiyniyoq esposanwan hukllachakuspanmi ch'uyanchakapun, hinallataq Diospi mana iñiq esposapas iñiyniyoq qosanwan hukllachakuspa ch'uyanchakapun. Mana chayqa, wawankunan Diospi mana iñiqkunaq wawankuna hina kanman, kunanqa ch'uyan kapunku. 15Ichaqa Diospi mana iñiq kaq qosapas otaq esposapas t'aqakuytapuni munan chayqa, hina t'aqakapuchun. Chay hinapin wawqepas panapas libre kapunqa, Diosqa thak-kaypi kawsananchispaqmi waqyawarqanchis. 16Qan esposa ¿qosayki qespichinaykita yachawaqchu? Qanpas qosa, ¿esposayki qespichinaykita yachawaqchu? 17Imaynaña kaspapas, sapankaykichis Señorpa qosqasuykichisman hina kawsaychis, imaynachus Dios waqyashaqtin kasharqankichis chayman hinallapuni. Ahinatan kamachini llapan iglesiakunatapas. 18Pitapas qhari-kaynin señalasqa kashaqtin Dios waqyarqan chayqa, señalasqa-kayninta ama pakachunchu, otaq pitapas qhari-kaynin mana señalasqata Dios waqyarqan chayqa, ama qhari-kayninta señalakuchunchu. 19Qhari-kaynin señalasqa kaqpas mana señalasqa kaqpas manan imapaschu, aswanpas Diospa kamachikuyninta kasukuymi ancha chaniyoqqa. 20Chay hinaqa, sapanka runapas imayna kashaqtachus Dios waqyarqan chay kikillanpi qhepakuchun. 21Kamachi kashaqtachus Dios waqyarqasunki chayqa, ama chaymantaqa llakikuychu. Kacharisqa kayta atinki chayqa, kacharichikuy. 22Pipas kamachi kashaspa Señorpi iñinanpaq waqyasqa karqan chayqa, Señorpa kacharichisqanmi kapun. Chay hinallataq pipas libre kashaspa Señorpi iñinanpaq waqyasqa karqan chayqa, Cristoq kamachinmi kunanqa kapun. 23Diosqa preciowanmi rantirqasunkichis, ama runakunaq kamachinqa kaychischu. 24Chay hinaqa, wawqe-panaykuna, imayna kashaqtachus Diosqa waqyarqasunkichis, chay hinallapi kashaychis. 25Soltero wayna-sipaskunamantan tapukamuwarqankichis. Paykunapaqqa manan Señorqa imatapas kamachiwanchu. Chaywanpas, Señorpa khuyapayakuyninrayku confiakunapaq hina kaspaymi khaynata yuyaychaykichis: 26Sasa tiempokunapitaq kawsashanchis chayqa, allinmi kanman runapaqqa amaña casarakuspa sapallanña qhepakapuynin. 27Ichaqa, ¿esposayoqchu kanki? Ama t'aqanakuytaqa yuyaychu. ¿Mana esposayoqchu kanki? Amaña casarakuytaqa yuyaychu. 28Casarakunki chayqa manan huchallikunkichu, doncella sipaspas casarakuspaqa manan huchallikunchu. Casarakuqkunaqa sasakunapin rikukunqaku, ñoqaqa manan chay hinapi rikukunaykichista munaymanchu. 29Wawqe-panaykuna, kaytan niyta munaykichis: Pisi tiempollañan kashan. Chay hinaqa, esposayoq qharikunaqa mana esposayoqpas kankuman hina kawsachunku, 30waqaqkunaqa manapas waqankumanchu hina kawsachunku, kusikuqkunaqa manapas kusisqachu kankuman hina kawsachunku, rantikuqkunaqa manapas paykunaqchu kanman hinata rantisqankuta qhawachunku. 31Kay pachapi kaqkunata usachispa, kusikuqkunapas manapas usachinkumanchu hina kawsachunku. Kay pachaq imaynachus kasqan rikusqanchisqa tukukapuqllan. 32Manan llakisqa kanaykichistaqa munanichu. Soltero qhariqa, Señorpa kaqninkunapin makilla yuyan, imaynatachus Señorta kusichinantawan. 33Esposayoq qharin ichaqa, kay pacha kaqkunapi yuyan, imaynatachus esposanta kusichinantawan, 34chaymi payqa iskayninpi yuyan. Soltera warmipas, doncella sipaspas Señorpa kaqninkunapin yuyan, cuerponpipas espiritunpipas Diosllapaqña t'aqasqa kananpaq. Qosayoq warmin ichaqa kay pacha kaqkunapi yuyan, imaynatachus qosanta kusichinantawan. 35Chaykunataqa qankunaq allinniykichispaqmi niykichis, manan hark'ayta munaspachu, aswanpas allin chanin-kayman hina kawsanaykichispaqmi, ahinapi mana imaq hark'asqallan Señorta servinaykichispaq. 36Pipas novianta unaytaña suyachikushasqanta, wiñay hunt'asqaña kashasqantapas reparaspa, casarakuyta yuyan chayqa, allinmi, imachus yuyaykusqanta ruwachun. Casarakapuchun, chayqa manan huchachu. 37Ichaqa pipas sonqonpi allinta yuyaykukuspa novianwan mana casarakuyta yuyanchu, manataq imapas tanqanchu, sonqonpitaq yuyaykun mana casarakuyta chayqa, allintan ruwan. 38Chay hinaqa, pipas novianwan casarakun chayqa, allintan ruwan, pipas mana casarakuqmi ichaqa aswan allintaraq ruwan. 39Casarasqa warmiqa kamachikuy simiman hinan qosanwan hukllachasqa kashan qosan kawsanankama, qosan wañukapuqtinmi ichaqa libre kapun piwan casarakunanpaqpas, ichaqa Señorpi iñiqwanpuni. 40Ñoqaq yuyaykusqayman hinaqa aswan kusisamiyoqmi chay viuda warmiq sapallan qhepakuyninqa. Ñoqaqa creenin Diospa Espiritunpuni kaykunata yuyaychashawasqanta.
Copyright
Learn More


text:
Caterina da Siena
Santa Caterina da Siena, (kastilla simipi: Santa Catalina de Siena), Caterina Benincasa sutiyuq warmiqa (* 25 ñiqin pawqar waray killapi 1347 watapi paqarisqa Siena llaqtapi - † 23 ñiqin ayriway killapi 1380 watapi wañusqa Roma llaqtapi) huk Italyanu kathuliku Santu karqan.
30 ñiqin ayriway killapi Santa Catalina raymi p'unchawninmi.
Tayta: Jacopo Benincasa; Mama: Lapa Piagenti (o Piacenti)
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Catalina de Siena.
- Vita Santa
- Libro della divina dottrina
- Sito dei caterinati


text:
Cascales kiti
Cascales kiti (kastilla simipi: Cantón Cascales) nisqaqa Ikwadur mama llaqtapi, Sukumpiyu markapim, huk kitim. Uma llaqtanqa El Dorado de Cascales llaqtam.
Yuyarina
Allpa saywachi[llamk'apuy | pukyuta llamk'apuy]
- Amachasqa suyukuna: Cofán Bermejo kawsaykuska amachasqa allpa
- Urqukuna:
- Mayukuna: Awariku mayu - Kuka mayu - San Miguel mayu
- Quchakuna:
Runakuna[llamk'apuy | pukyuta llamk'apuy]
Cascales kitipiqa Napurunakunam tiyanku.
Pulitika Rakiy[llamk'apuy | pukyuta llamk'apuy]
Kimsa kitillinmi kan:
- huk llaqta kitilli: El Dorado de Cascales
- iskay chakrapura kitilli: Sevilla, Santa Rosa de Sucumbíos.


text:
1Rey Darion yuyaykurqan pachak iskay chunka kamachikuqkunata suyunpi churayta, hinantin kamachisqan suyupi kamachikunanpaq. 2Paykunata kamachinanpaqtaq kinsa hatun qollanakunata churarqan. Paykunamanmi suyupi kamachikuqkunaqa imatapas willananku karqan, ama reyqa imapipas imanasqapaschu kananpaq. Danielqa hatun qollanan karqan. 3Chay Danielmi wakin hatun qollanakunamantapas suyupi kamachikuqkunamantapas aswan allin kasqanta rikuchirqan, payqa aswan kusa imapas ruwananpaq kasqanrayku. Hinan reyqa yuyaykurqan tukuy kamachikusqan suyupi kamachiqpaq Danielta churayta. 4Chaymi wakin qollanakunapas suyupi kamachikuqkunapas Danielta imallapipas huchachayta munaspa hatun suyu kamachishasqanpi mana allinta tariytapuni maskharqanku, ichaqa manan ima pantasqallantapas tarirqankuchu, payqa hunt'aqtaq chanin ruwaqtaq kasqanrayku. Chaymi mana imallapipas pantasqanta, huchantapas paymanta willayta atirqankuchu. 5Chaypas paykunaqa ninakurqankun: Kay Daniel contraqa manan imallatapas tarisunchu huchachananchispaq, aswanpas Diosninpa kamachikuyninta ruwasqallantan pay contrataqa tarisunchis, nispa. 6Chaymi chay hatun qollanakunaqa suyupi kamachikuqkunapas reyman usqhaylla phawarqanku, hinaspan nirqanku: –¡Rey Darío, wiñaypaqmi kawsanki! 7Hatun suyupi llapan hatun qollanakuna, prefectokuna, kamachikuqkuna, umalli runakuna, yuyaychaqkuna ima huñunakuspan rimanakuyku kayta kamachikunaykipaq kasuchikunaykipaqwan: Pipas kinsa chunka p'unchay ukhupi mayqen diosmantapas otaq runamantapas mañakunman, manataq reyllamantachu mañakunman chayqa, leonkuna ukhuman wikch'uykusqa kachun, nispa. 8Chayrayku, kay kamachikuy simita churaspa qelqay ama p'akisqa kananpaq, imaynan Media suyuq Persia suyuq kamachikuynin simikunapas mana p'akikunchu hinata, nispa. 9Chaymi rey Darioqa kamachikuy simita firmarqan. 10Danieltaq kamachikuy simi firmasqaña kasqanta yachaspa wasinman haykurqan. Altos wasinpin Jerusalenman qhawashaq ventanakuna karqan, chaypin kinsa kutita p'unchay qonqorikurqan Diosmanta mañakunanpaq graciastapas qonanpaq, imaynan ruwallaqpuni hinata. 11Hinan chay runakunaqa huñunakuspanku Danielpa wasinman haykurqanku, hinaspan payta hap'irqanku Diosninmanta mañakushaqta yanapaynintapas valekushaqta. 12Hinaspankun reyman rirqanku kamachikusqan simimanta rimapayaq, paytan nirqanku: –Qanmi kamachikuy simita churarqanki, pipas kay kinsa chunka p'unchay ukhupi mayqen diosmantapas otaq mayqen runamantapas mañakunman, manataq qanllamantachu chayqa, leonkuna ukhuman wikch'uykusqa kananpaq. Reyniyku, ¿hinachu manachu? nispa. Reytaq kutichirqan: –Arí, hinapunin. Kamachikuy simiqa hunt'akunanmi Media runakunaq Persia runakunaq kamachikuy siminman hina, manan chayqa p'akisqa kayta atinmanchu, nispa. 13Hinan paykunaqa yapamanta nirqanku: –Judá suyumanta apamusqa Danielqa manan manchakusunkichu, manan kamachikuy simi qelqasqaykitapas kasukunchu, aswanmi kinsa kutitaraq p'unchaypi Diosninmanta mañakun, nispa. 14Chayta uyarispanmi reyqa maytapuni llakikurqan, hinaspan Danielta qespichiytapuni munarqan. Inti haykuykaman Danielta qespichiytapuni munaspa reyqa imaymanata ruwarqan. 15Chay runakunan ichaqa reyman kutispa nirqanku: –Qanqa allintan yachanki, Media runakunaq Persia runakunaq kamachikuy siminman hinaqa manan reypa ima hark'asqan simitapas otaq ima kamachikusqan simitapas pipas p'akinmanchu, nispa. 16Hinaqtinmi reyqa kamachikurqan Danielta apamuspanku leonkuna ukhuman wikch'uykunankupaq. Manaraq wikch'uykushaqtinkutaq reyqa Danielta nirqan: –Tukuy sonqoykiwan servisqayki Diosniyki qespichisunki, nispa. 17Rumita apamuspataq t'oqota chaywan wisq'aykurqanku, reytaq selloyoq anillonwan umalli runankunaq anillonpiwan chayta selloykurqan, Danielmanta rimanakusqanku hunt'akunanpaq. 18Chaymantataq reyqa wasinta ripurqan, hinaspa mana mikhusqa puñunanman siriykurqan. Manan taki tocanakunatapas qayllanman apamurqankuchu, manan chay tuta chhikallantapas puñurqanchu. 19Tutallamanta sayarispanmi reyqa phawaylla leonkunaq t'oqonman rirqan. 20T'oqoman qayllaykuspataq waqay-waqay kunkanwan Danielta waqyarqan: –¡Daniel, kawsaq Diospa kamachin! ¿Tukuy sonqo servisqayki Diosniykiqa leonkunamanta qespichisunkichu? nispa. 21Hinan Danielqa kutichimurqan: –¡Reyníy, wiñaypaqmi kawsanki! 22Diosniymi angelninta kachamuwan, paymi leonkunaq siminta wisq'aykurqan. Manan Dios contraqa huchallikurqanichu, qan contrapas manan ima mana allintapas ruwarqanichu, chaymi leonkunaqa mana k'iriwanchu, nispa. 23Hinan reyqa maytapuni kusikuspa kamachikurqan Danielta t'oqomanta horqomunankupaq. Danielta t'oqomanta horqomuspankutaq mana ima k'irillatapas tarirqankuchu, Diosninman hap'ipakusqanrayku. 24Chaymantataq reyqa kamachikurqan Danielta huchachaq runakunata apamunankupaq, hinan paykunaqa warmintin wawantin leonkuna ukhuman wikch'uykusqa karqanku, leonkunataq t'oqomanpas chayraq urmaykushaqtinku paykunata hap'irqarispa tullunkunata lliwta p'akirqarirqan. 25Hinaqtinmi rey Darioqa qelqarqan kay pachantinpi tiyaq llapa llaqtakunaman, llapa suyukunaman, ima rimaytaña rimaqkunamanpas: Thak-kay qankunawan kachun. 26Ñoqan kayta kamachikuni: Hinantin kamachikusqay suyupi llapalla Danielpa Diosninta manchakuchunku yupaychachunku. Paymi kawsaq Diosqa, wiñay-wiñaymi kashallanqapuni. Kamachikuyninqa manan hayk'aqpas qollunqachu, munaychakuyninpas manan hayk'aqpas tukukunqachu. 27Paymi qespichinpas kacharichinpas, hanaq pachapipas kay pachapipas señalkunatan musphanakunatan ruwan. Paymi Danielta leonkunaq mikhunanmanta qespichirqan, nispa. 28Danielqa tukuy imapin allillanpuni kasharqan Darío kamachikushaqtinpas Persia suyu rey Ciro kamachikushaqtinpas.
Copyright
Learn More


text:
Rinri q'utu qumutu
Rinri q'utu qumutu icha Usra q'utu qumutu (Pleurotus ostreatus) nisqaqa huk tiksicha k'allampam, rikch'aq q'utu qumutum, q'iruta ismuchispa yurata waqllichiq. Tukuy Tiksimuyuntinpi achkata mikhusqa k'allampam.
Pukyukuna[llamk'apuy | pukyuta llamk'apuy]
- ↑ Champ. Jura. Vosg. 1: 112, 1872
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Rinri q'utu qumutu.
- Wikispecies nisqaqa qillqasqa p'anqayuqmi kay hawa: Rinri q'utu qumutu


text:
1Tesalónica marcacho caycag yäracog mayëcuna: Wauguinsi Silaswan y Timoteuwan noga Pablo quimsäcunami cay cartata gamcunapä apaycäsiyämö. Tayta Diosninsita y [Señorninsi Jesucristutami] manacuycä cuyapäyäshushpayqui ali cawayta goycuyäshunayquipä. 2Waugui-panicuna, imaypis Tayta Diosninsitami manacuyä yanapäyäshunayquipä. Saynöpis payta manacur agradëcicuycäyä payman yäracuyashgayquipita, ali cagcunalata rurar cawayashgayquipita y pï-maywanpis cuyanacuyashgayquipitami. Saynöpis payta agradëcicuyä gamcuna imano nacarpis Jesucristo cutimunanpä cashganta musyar mana ajayaypa shuyacuyaptiquimi. 4Gamcuna cagcho Santu Espiritupa munayninwan wilacuyaptë Jesucristupa wilacuyninta cushishmi chasquicuyargayqui. Sayno chasquicuyargayqui wilacuyashgä rasun cag cashganta Santu Espíritu tantyasiyäshuptiquimi. Sayno chasquicuyaptiquimi tantyacuyä Tayta Diosninsi cuyapar acrayäshushgayquita. Ricayämashcanquimi gamcuna-raycu imano cawayashgätapis. 6Saymi ali wilacuyta chasquicuyashgayquipita nogacunano y Jesucristuno nacayaptiquipis Santu Espíritu yanapaycäyäshunqui cushishla cawayänayquipä. 7Sayno cawayashgayquita musyarmi Macedonia y Acaya provinciacunacho cag waugui-panicuna tantyacuycäyan runacuna nacasiyaptinpis gamcunano Tayta Diosninsiman yäracur cushish cawayänanpä. 8Saynölami gamcunapita wilacogcuna aywaycäyan may-saychöpis Jesucristupa wilacuyninta wilacuyänanpä. Wilacorga Tayta Diosman shumag yäracuyashgayquitapis wilacuycäyanmi. Saymi mana wilapaptëpis may-saycho runacuna musyaycäyan Tayta Diosninsiman yäracuycäyashgayquita. 9Saynölami may-saychöpis musyaycäyan shumag chasquicayämashgayquita. Saynöpis musyaycäyan ïdulucunata adorayänayquipa trucanga Tayta Diosninsitana adoraycäyashgayquitami. 10Saynöpis musyaycäyan Tayta Diospa surin Jesucristo gloriapita cutimunanpä cashganta shuyacuycäyashgayquitami. Paytami Tayta Diosninsi cawarisimush. Paymi salvamäshun Tayta Diosninsi rabiashpan juicio nalcho in ernuman mana gaycamänansipä.
Copyright
Learn More


text:
1Chaymanta suk diya suk chunllapi Jesuska Tata Diosta oraykarkan. Orayta tukuchashkanwasha suk disipulun ladunchashpa willarkan: —Maestru, Juan Bawtista tukuy disipulunkunata yachachirkansapa orayta. Kanpish payshina yachachiwaysapa. 2Chashna disipulunkuna yachakunayaptinkuna Jesuska willarkansapa: —Kankunaka Tata Diosta orashpaykichi kashna willaychi: “A Tata Dios, kanmi kanki Tataynikuna. Munanisapa tukuy runakuna rimanankunapa sukaman alli rurak kanaykita. Munanisapa tukuy runakuna kanta kasushushpa kawsanankunapa. 3Tukuy diya mikunaynikunata kuwaysapa. 4Runamasinikuna mana allita rurawaptinkuna ñukaykuna perdonanisapa. Chashnashina kanpish uchaynikunamanta perdonawaysapa. Yanapawaysapa ama supay munachiwanankunapa mana allita rurayta.” 5Jesus ashwanta entiendichinayashpankuna suk ejempluta willarkansapa: —Ichara suk amiguykichi chawpi tutapi wasikichiman rinman. Kayashushpaykichi willashunkichiman: “Amigu, suk tipi mikunaykita kuway. 6Wasinipi suk amiguyni yarkaymanta chayamushka. Manami nima laya mikuna tiyawanchu karanaynipa.” 7Chashna amiguykichi mañashuptikichi wasikichi ukumanta manami willamunkichimanchu: “Ama shamuychu rikchachiwak. Wasini punkunka ñami alli wichkaduna. Tukuy wambraynikunawan ñami samaykanisapana. Kashna ora mananami atipaninachu nimata kuynikita.” 8Allita willaykichi. Amiguykichi sukaman mañashuptikichika atarinaykichi tiyan mañashushkanta kuk. Mana munashpaykichipish atarishpa kunaykichi tiyan sukaman mañashuptikichi. 9Mash allita uyariwaychi. Kankuna suk imata munashpaykichi Tata Diosta mañaychi. Mañashkaykichita Tata Dioska kushunkichi. Maskashkaykichita tarinkichi. Punkuta takaptikichi kicharinka. 10Tata Diosta mañak runaka chaskinkami. Tata Diosta maskak runaka tarinkami. Tata Dios punkunta takak runapa kicharinkami. 11Kankunapa wambraykichi challwata mañashuptikichi ¿kunkichimanchu machakuyta? 12Runtuta mañashuptikichi ¿kunkichimanchu alakrata? 13Kankuna mana alli rurak kashpaykichipish wambraykichita allikunata kunkichi. Tata Dioska kankunamanta ashwan alli rurakmi. Chayrayku roygaptikichi Espiritunta kushunkichi. 14Suk diya suk runamanta Jesuska supayta llukshichirkan. Supay unkuchiptin chay runaka mudu karkan. Jesus supayta llukshichiptinna chay runaka atiparkan rimakuyta. Rimakuptin kawak runakuna sukaman almirarkansapa. 15Chaypina suk runakuna Jesuspa rimarkansapa: —Supaykunapa kamachikuknin Belsebu kay runata yanapaptin supaykunata llukshichin. 16Suk runakuna Jesusta pantachichinayashpankuna willarkansapa: —Kunanlla suk almirana ruranata ruray chayta kawashpa yachanaynikunapa Tata Dios yanapashunkichu manachu nishpa. 17Chaypina Jesuska yuyayninkunata yachashpa willarkansapa: —Suk llaktapi kawsak runakuna chikninakushpa makanakushpankuna kikinkunapura kulluchinakunsapa. Sukaman makanakushpankuna wasinkunatapish urmachinsapa. 18Kankunaka rimaykankichi supaykunapa kamachikuknin Belsebu yanapawananta. Chayta rimashpaykichi mana kuskatachu rimaykankichi. Supaykunapa kamachikuknin yanapawashpaka kikinpa supayninkunallawan makanakuykanmansapa. Kikinkunapura makanakushpa kulluchinakunmansapa. 19Belsebu yanapawaptinka ¿pití disipuluykikunata yanapan supaykunata llukshichinankunapa? Allita yachanchi Tata Dios paykunata yanapananta. Chayrayku ñukata yuyawashpaykichi llullachinakuykankichi. 20Tata Dios yanapawaptin supaykunata atipani llukshichiyta. Chayrayku yachanaykichi tiyan Tata Dios kachamuwashkanta kankuna paypa mandunpi kawsanaykichipa. 21Chaymanta Jesus suk ejempluta willashpa entiendichirkansapa supayta kallpachik kananta; —Suk sinchi runa wasinta kuydashpa tukuy laya tiyapunanta allita wakaychan. Alli armadu kashpa rikchak layanta amachan. 22Allita kuydashpa wakaychaptinpish paymanta ashwan sinchi runa shamushpa armankunata kichushpa kallpachin. Chay wasiyuk runaka yuyarkan armankunawan makanakushpa kuydanakuyta. Chashna yuyaptinpish chay ashwan sinchi runa armankunata kichushpa tiyapunankunata kichun apananpa. 23Kankuna mana kreyiwashpaykichika chikniwankichi. Mana yanapawashpaykichika sukkunata ñukamanta ashuchiykankichi. 24—Chaymanta suk runamanta supay llukshishpa chakidu chunlla allpapi purin samanayashpa. Mana ni maypi samananta tarishpa riman: “Shu, kutishalla chay llukshimushkayni runallaman.” 25Chay runaman kutishpa tarin iden suk wasi chuya chuya pichadutashina. 26Chaypina kanchis ashwan mana alli rurak supaymasinkunata rin kayak. Tukuy paykuna rinsapa chay runapi yaykuk. Chashna modomanta chay runaka ñawpa kawsashkanmanta ashwan mana allikunata rurashpana kawsan. 27Chashna Jesus yachachikuykaptin suk warmi chay runakunapa chawpinmanta sinchita rimashpa payta willarkan: —Mamayki kushikushpa kawsan wawayashushkanrayku wiwashushkanrayku. 28Chashna chay warmi willaptinna Jesuska willarkan: —Mamaynimanta ashwan allita kushikunsapa Tata Diospa rimananta uyarishpa kasukuk runakuna. 29Jesus yachachikuykaptin ashwan aypa runakuna tantanakurkansapa uyarik. Tukuy paykunata Jesuska yachachishpankuna willarkansapa: —Kankunaka mana alli rurak kashpaykichi sukaman roygawankichi almirana ruranakunata ruranaynipa. Roygawaptikichipish mana nimata kankunapa rurashachu. Ñuka mana niman suk almirana ruranata ruraptinipish Tata Diosmi ruranka iden ñawpa alli yachachikuk Jonaspa tiempunpishina. 30Jonaska kimsa diyata suk atun challwa wiksanpi kawsarkan. Chaymanta kimsa diyapina kocha mañanpi chay challwaka paytaka kipnarkan. Chaypina Jonas Ninive llaktapi yachachikuptin chay mana alli rurak runakuna kreyirkansapa Tata Dios kachamushkanta. Kimsa diya ukun challwa wiksanmanta Jonas llukshimushkanshina ñukapish wañuymanta kimsa diya ukun kawsamusha. Chaypina yachankichi Tata Dios ñukata kachamuwashkanta. 31Jonaska Ninive llaktapi kawsak runakunata willarkansapa Tata Dios kastiganankunata. Chayta uyarishpankuna paykuna Tata Diosta kreyishpa mana alli ruranankunamanta wanarkansapa. Tata Dios kastigakunan diya chay runakuna sukaman chatashunkichi mana ñukata kreyiwashkaykichirayku. Ñuka Jonasmanta ashwan alli yachachikukmi kani. Chaymanta ñawpa tiempu suk karu llaktamanta suk kamachikuk warmi shamurkan yachaysapa Salomonta uyarik. Ñuka Salomonmanta ashwan alli yachaysapa kani. Chayrayku Tata Dios kastigakunan diya chay alli kamachikuk warmika kankunata chatashunkichi mana kreyiwashkaykichirayku. 33Jesuska yachachikuyllapi katirkan: —Alkusata apichishpanchi altupi churanchi tukuy wasipi yaykuk runakuna allita kawakunankunapa. Mana ni pi alkusata apichinchu uchku ukupi pakananpa. Nima apichinchu suk kajon ukunpi churananpa. 34Kankunapa ñawikichi kuerpuykichipa lusninmi. Yuyaynikichika shunkuykichipa lusninmi. Allikunata yuyashpaykichika allita rurashpa kawsankichi. Allita rurashpa kawsashpaykichika luspishina kawsankichi. Mana allikunata yuyashpaykichi mana allita rurashpa tutapishina kawsankichi. 35Kuydanakuychi ama tutayadupi kawsanaykichipa. 36Kankunaka allita yuyashpa allita rurashpa kawsashpaykichi lusyukna kankichi. Manana nima tutayadupishinanachu kawsankichi. 37Chaymanta Jesus yachachikushkanwasha suk fariseo runa willarkan wasinpi mikuk rinanpa. Jesus almitishpa chay runapa wasinpi yaykushpa rirkan mesapi mikuk. 38Payka mikukpacha rirkan mana makinta mayllashpa. Chay fariseo runaka Jesusta yuyarkan mana makinta mayllashpa mikuptin. 39Chaypina Jesuska payta willarkan: —Kankuna fariseokuna Tata Diospi chuya chuya rikurinaykichipa mayllanakunkichi. Chaykamanka mana allita yuyaykushpa kawsankichi. Sukkunapa tiyapunanta munashpa suwankichi. Iden suk kallana suk vasu washanlla maylladushina kankichi. 40Sawallamanta mayllanakushpaykichi sukaman llullachinakuykankichi. ¿Manachu yachankichi Tata Dios tukuy tiyakta rurashpa yuyaynikichitapish rurashkanta? 41Kankunaka runamasikichita tukuy shunku kuyashpa yanapashpa kawsaychi. Chaypira iden chay kallana ukun chuya chuya maylladushina kankichi. 42Ñukaka kankuna fariseokunata llakichiykichi Tata Dios kastigashunaykichita yuyashpa. Kankunaka tukuy chakraykichipi wiñakkunata chunkamanta sukta Tata Diosta kunkichi. Chayta kushpaykichipish runamasikichita chiknishpaykichi mana allita ruraykankichi. Mana Tata Diosta kuyashpa kawsankichi. Tata Dioska munan tiyapushunaykichimanta ashwan alli kakta kunaykichipa. Chay kushkaykichimanta ashwanta munan runamasikichita yanapashpa kawsanaykichipa. Munan paytapish kuyashpa kawsanaykichipa. 43Ñukaka kankuna fariseokunata sukaman llakichiykichi Tata Dios kastigashunaykichita yuyashpa. Tantanakunankuna wasipi ashwan alli tiyarinapi tiyarinayankichi. Chaymanta kallipi purishpaykichi munankichi tukuy runakuna manchashushpa rimachishunaykichipa. 44Llakichiykichi Tata Dios kastigashunaykichita yuyashpa. Kankunaka mana alli rurak kashpaykichi wañudu pampanapa uchkushinami kankichi. Runakuna mana yachashpa chay uchkupi wañudukuna pampadu kanankunata sawanta purinsapa. Chashnashina runakuna mana riksishushpaykichi kreyinsapa alli yachachikuk kanaykichita. 45Chashna Jesus fariseokunata willaptin Moisespa killkadunta yachachikuk runakuna willarkansapa: —Maestru, fariseo runakunata piñayashpaykika ñukaykunatapish sientichiwaykankisapami. 46Chashna willaptinkuna Jesuska willarkansapa: —Moisespa killkadunta yachachikuk runakuna, kankunata llakichiykichi Tata Dios kastigashunaykichita yuyashpa. Kankunaka tukuy runakunata willankichi mana atipanankuna layata ruranankunapa. Iden llashakpuru kargata aparichikukshina kankichi. Rikchak layata ruranankunapa willashpaykichi mana niman suk tipita yanapanayankichichu nima kikikichi rurankichichu. 47Kankunata llakichiykichi Tata Dios kastigashunaykichita yuyashpa. Kankunapa ñawpa awiluykichi wañuchirkansapa Tata Diospa rimananta yachachikuk runakunata. Chaymanta kankunaka chay ñawpa yachachikukkunata yuyashpa pampadukuna sawanpi suk tumbata rurankichi. Chayta rurashpaykichi entiendichikuykankichi yuyanaykichita chay ñawpa awiluykichipa rurashkan alli kashkanta. 49Kallarinanmantapacha ñawpa awiluykichi wañuchirkansapa alli yachachikuk runakunata. Primeruka Abelta wawkin wañuchirkan. Chaymanta wañuchikuyllapi katirkansapa Sakariyasta wañuchinankuna tiempukaman. Sakariyasta wañuchirkansapa Tata Diosta kuyanan wasi punku ladunpi altar sikinpi. Chaymanta kankuna iden ñawpa awiluykichishina Tata Diospa rimananta yachachikukkunata chikninkichi. Tata Dioska yachaysapa kashpa kankunapa rimarkan: “Ñuka kankunaman alli yachachikuk runakunata kachasha. Paykunata kachaptini sukkunata wañuchinkichi. Sukkunata chiknishpa padesichinkichi.” Chayta rimarkan Tata Dioska. Kunan allita willaykichi: Tata Dios kankunata willashunkichi uchayuk kanaykichita tukuy chay runakuna wañuchidu kashkankunarayku. 52Moisespa killkadunta yachachikuk runakuna, kankunata llakichiykichi. Kankunaka yachachikuk runakuna kashpaykichipish Tata Diospa rimananta mana allitachu yachachikunkichi nima entiendinayankichichu. Chaymanta runakuna entiendinayaptinkuna michankichi. 53Chashna Jesus willaptinna fariseo runakunaka Moisespa killkadunta yachachikuk runakunapish sukaman piñakurkansapa. Paykunaka piñakushpankuna amichishpa tapuyllapi katirkansapa. 54Jesusta rimananllawan sukaman pantachichinayarkansapa awtoridarkunapi chatanankunapa.
Copyright
Learn More


text:
1Juc cuti fariseucunawan saduceucuna Jesúsman çhayaran. Achäquita ashipashpan niran: ‹‹Tayta Diosninchi camacächiyninpa mä, imallatapis ruray.›› 2Jesúsna niran: ‹‹Pacha lliuyaraptin: ‹Wara usyanga› nir rimapäcunqui. 3Yana pucutayta ricar: ‹Canan tamyanga› nir rimapäcunqui. Tamyanantapis, usyanantapis tantiyanqui. Tayta Diosninchi caçhamashantam ichanga mana tantiyacunquichu, ¿au? 4Jamcuna juchallaçhu arunqui. Jananpachicuj carcaycanqui. Tayta Diosninchi camacächiyninpa imallatapis ruranäta munaptiquisi, mana imatapis rurashächu. Tantiyayta munar, unay willacuj Jonáspa willapanta yarparanquiman.›› Chaynuy nir Jesús aywacuran. 5Chaypita purïshijnincuna-ima Jesús Galilea püsuta chimparan. Purïshijnincunam ichanga micuy apayta jungaycäriran. 6Jesúsna niran: ‹‹Sumaj tantiyacunquiman. Fariseucunapa, saduceucunapa libadüranta ama çhasquipanquichu.›› 7Purïshijnincunana quiquin-puralla parlanacäriran: ‹‹Tantata mana apamushanchipitaçhi wiyächipaycämanchi›› nir. 8Tapunacuycashanta musyar, Jesús niran: ‹‹¿Imanirtaj: ‹Tanta mana canchu› ninacurcaycanqui? ¿Manachu yupachicamanqui? 9¿Pichga tantallata pichga waranga (5,000) runacunapaj aypächishäta jungaycushcanquinachu? Puchupacushanta, ¿ayca canista juntatataj shuntarayqui? ¿Tantiyayta manachu atipanqui? 10¿Jançhis tantallata çhuscu waranga (4,000) runapaj aypächishäta jungaycushcanquinachu? Puchupacushancunata, ¿ayca canista juntatataj shuntarayqui? 11¿Imanirtaj mana tantiyacunquirächu? ‹Fariseucunapa, saduceucunapa libadüranta yatarunquiman› nirga, mana tantapächu rimaycarä.›› 12Chayrämi purïshijnincuna tantiyacurisha. Jesús mana libadürapächu rimaycaran; manchäga fariseucunapa, saduceucunapa yarpashanta mana çhasquicunanpaj. 13Chaypita Cesarea Filipo marca quinranman purïshijnincunawan Jesús aywaran. Aywarcaycashançhu purïshijnincunata tapuran: ‹‹Runacuna, ¿imatataj yarpan Tayta Diosninchi caçhamushan Washäcujpita?›› nir. 14Chaura purïshijnincuna niran: ‹‹Waquin runash nin: ‹Ushyachicuj Juan.› Waquinnash: ‹Elías› nin. Waquinnash: ‹Jeremías› nin. Waquinnash: ‹Pï carpis, Tayta Diosninchipa willacujnin canga› nin.›› 15Chaura quiquincunata Jesús tapuran: ‹‹Jamcunapäga, ¿pitaj cä?›› nir. 16Simón Pedruna niran: ‹‹Washäcujmi canqui. Cawaj Tayta Diosninchipa Wawanmi canqui.›› 17Jesúsna niran: ‹‹Jonáspa wawan Simón, cushicunquiman. Janaj pachapita Papänï yanapashcashunqui pï cashätapis musyanayquipaj. Runapa shiminpitachu mana musyashcanqui. 18‹‹Rasunpa Pedro canqui. (‹Pedro› ninanga: ‹rumi› ninanmi.) Pedro, jutucaj irmänucunata ricanayquipaj çhurashayqui. Paycunata supaypis mana içhipungachu. Irmänucuna wañurpis, chacaj pachallaçhu mana imaysi tiyacungachu. 19Canan lläbi charaj-jina llapan irmänucuna maquiquiçhu cawanga. Pipis cay pachaçhu Tayta Diosninchipa maquinçhu cawayta munaptin, ricanqui. Miçhashayquita janaj pachaçhüpis Tayta Diosninchi miçhanga. Aunishayquitapis auninga.›› 20Jinarcur purïshijnincunata piñaparan: ‹‹Tayta Diosninchi caçhamushan Washäcuj cashäta pitapis ama willapanquichu›› nir. 21Chay junajpita-pacha purïshijnincunata Jesús niran: ‹‹Jerusalén marcamanna aywanä. Aywaptïga, mayur runacuna, mayur cüracuna, Moiséspa shiminta yaçhaj runacuna juyupa ñacachimanga. Wañuchimanga. Wañuchimaptinsi, quimsa junajta Tayta Diosninchi cawarachimanga.›› 22Pedruna yatalla jayarcur, Jesústa piñacuran: ‹‹Tayta, rimashayqui ama camacächunchu. Tayta Diosninchipis ama camacächichunchu›› nir. 23Jesúsna ullgüparan: ‹‹Pedro, Supaymi canqui. Washata ayway. Chapata ama ruramaychu. Tayta Diosninchipa shiminta çharcunäta miçhaycämanqui. Imatapis munapashayquitaga runacunalla ashin. Tayta Diosninchipa shungun yarpashanwan ichanga mana tincunchu›› nir. 24Jinarcur purïshijnincunata Jesús niran: ‹‹Pipis purïshimayta munar, quiquinpa shungun munashanta ama ruranmanchu. Manchäga nuwa-janan ñacachiptinsi, rusçhu wañuchiptinsi shimïta wiyacuchun. 25Ñacaytapis, wañuytapis manchacur maquïçhu puriyta mana munar, ushyacayman çhayangapaj. Maquïçhu purir llapanninta jaguijcunam ichanga imaycamanpis Tayta Diosninchipa maquinçhu cawanga. 26Sumaj rïcuyayta tarirpis ushyacayman çhayaptin, rïcu cayninga, ¿imapäraj alli? ¿Rïcu cayninga Tayta Diosninchipa ñaupanman çhayachingachuraj? 27Washäcuj car Tayta Diosninchi caçhamaptin, anjilcunawan-ima achic-achicyaycar shamushaj. Llapan runata Tayta Diosninchipa shiminta wiyacushanman-tupu tarichishaj. Wiyacujcunata alli cawayta tarichishaj. Mana wiyacujcunatam ichanga ñacayman jaycushaj. 28Sumaj tantiyacunquiman. Tayta Diosninchipa caçhan cashpä shamushaj llapan runata maquïçhu purichinäpaj. Waquinniquiga manaraj wañullarmi, cutimunäta ricanquipaj.››
Copyright
Learn More


text:
1Wawakuna, tayta-mamaykichista Señorpi iñiqkuna hinapuni kasukuychis, chaymi chaninqa. 2Diospa Simin Qelqan nin: “Taytaykitapas mamaykitapas respetankin”, nispa. Chay ñawpaqkaq promesayoq kamachikuymi nin: 3“Ahinapin allillan kanki, kay pachapipas unayta kawsanki”, nispa. 4Qankunapas, tayta-mamakuna, wawaykichista ama phiñachiychischu aswanpas kasuchikuspa uywaychis, Señormanta yachachispa. 5Kamachikuna, kay pachapi patronniykichista kasuychis, respetowan, manchakuywan sut'in rimaq kaywan, Cristotapas servishawaqchis hina. 6Ama runakunaq rikunallantaqa ruwaychischu, paykunawan allin kayta munaspalla, aswanpas Cristoq kamachinkuna hinapuni, Diospa munayninta tukuy sonqo ruwaychis. 7Sonqopas-sonqo llank'aychis, Señorta serviq hinapuni, ama runakunata serviq hinallachu. 8Yachankichismi kamachi kaspapas mana kamachi kaspapas, sapanka runan allinta ruwasqanman hina Señormanta chaskinqa. 9Qankunapas, patronkuna, chay hinallatataq kamachiykichiskunapaq ruwaychis, amaña astawan manchachiychischu. Yachankichismi, qankunaqpas paykunaqpas hanaq pachapi Señorniykichisqa ch'ullalla kasqanta, payqa manan pimanpas sayapakunchu. 10Chaymantapas, wawqe-panaykuna, Señorpi kallpachakuychis paypa atiyniyoq kallpanwan. 11Diospa qosqan llapallan tupapakuna p'achawan churakuychis, saqraq q'otukuq yuyayninkuna contra qaqata sayanaykichispaq. 12Manan runawanchu maqanakunchis, aswanpas kamachikuqkunawanmi, atiyniyoqkunawanmi, kay laqhayaq pachapi kamachikuqkunawanmi, hanaqkunapi kaq mana allin espiritukunawanmi. 13Chayrayku, Diospa qosqan llapallan tupapakuna p'achawan churakuychis, mana allin p'unchaypi allinta tupapakunaykichispaq, hinaspa tukuypi wakichikuspaña qaqata sayanaykichispaq. 14Allintapuni sayashaychis, cheqaq-kaywan chumpiwan hina allin chumpiykusqa, chanin-kaywan fierro unkuwan hina churaykusqa. 15Usut'asqa soldado hina listolla kashaychis thak-kay allin willakuykunata usqhaylla willamunaykichispaq. 16Astawanraqqa iñiyniykichista hark'apakuna escudota hina hap'iychis, chaywanmi saqraq llapa rawrashaq wach'isqankunatapas thasnuyta atinkichis. 17Diospa qespichiyninwanpas cascowan hina churakuychis umaykichista hark'ananpaq, hinallataq Santo Espirituq espadantapas hap'iychis, chay espadaqa Diospa Simin Qelqan. 18Diosmanta sapa p'unchay mañakuychis tukuy rogakuywan valekuywan, Santo Espirituq yanapasqan. Chaypaqtaq rikch'ashallaychispuni, mana p'itiyta llapallan iñiqkunapaq Diosmanta mañapuspaykichis. 19Ñoqapaqpas mañapuwaychis, Diosninchispa qelqanmanta rimariqtiy yanapawananpaq, allin willakuykunaq pakasqa yachaynintapas mana manchakuspa willanaypaq. 20Diosmi Cristoq rantinpi churawarqan chay allin willakuykunata willanaypaq, chay hawan kunanpas preso kashani. Mañakuychis, rimanayta hinapuni mana manchakuspa allin willakuykunata willanaypaq. 21Señorpa llank'ananpi hunt'aq munakusqanchis wawqe Tiquicon lliwta willasunkichis imaynachus kashasqaymantapas tukuy llank'ashasqaymantapas. 22Chaypaqpunin paytaqa kachamushaykichis, imaynachus kashasqaykuta willanasuykichispaq, ahinapi qankunata kallpachanasuykichispaqwan. 23Dios Yayanchis Señorninchis Jesucristopiwan thak-kaytapas iñiywan munakuytapas wawqe-panakunaman qosunkichis. 24Señorninchis Jesucristota mana hayk'aq tukukuq munakuywan llapallan munakuqkunapaq Diospa saminchaynin kachun.
Copyright
Learn More


text:
1Qankunaqa ñawpaqtaqa tukuy clase huchakunata ruwasqaykichisraykun Diospaqqa wañusqa hina kasharankichis. Sayna kashaqtiykichismi Diosqa mosoq kawsayta qosurunkichis. 2Ichaqa Jesucristopi manaraq creeshaspaqa, kay pachapi runakunapa tukuy mana allinkuna ruwasqantan qankunaqa ruwarankichis. Hinaspapas qankunaqa diablopa kamachisqanta ruwaspan kawsarankichis. Chay diabloqa Diosta mana kasukuq runakunatan kunanpas aswan masta pantachishan, saynapi aswan más millay huchakunata ruwanankupaq. 3Saynan noqanchispas ñawpaqtaqa llapallanchis puriranchis, aycha cuerponchispa munasqanta ruwaspa, hinallataq piensayninchispa munasqantawan kasukuspa, mana allinkunata ruwaspa. Chayraykun noqanchisqa castigasqa kaspa ñak'arinapaq ña destinasqaña kasharanchis, wakin huchasapa runakuna hina. 4Ichaqa saynata kawsashaqtinchismi, Diosqa anchata khuyapayawaspanchis, ancha hatun khuyakuyninwan khuyakuwaranchis. 5Chayraykun huchanchiskunarayku wañusqa hina kashaqtinchispas, Señorninchis Jesucristopa kawsarimusqanwan wiñay kawsayta Dios qowaranchis. Hinaspapas Diosqa gratisllan salvawaranchis. 6Diosqa Señorninchis Jesucristota wañusqanmanta kawsarichispanmi, noqanchistapas wañusqa hina kasqanchismanta kawsarichiwaranchis. Hinaspan Jesucristowan huklla kasqanchisrayku, Jesucristotawan kushkata tiyaykachiwaranchis hanaq pacha Diospa sumaq glorianpi. 7Chaykunatan Diosqa ruwaran, anchatapuni khuyakuwasqanchista qepa tiempoman rikuchiwananchispaq. Hinaspapas Diosqa Señorninchis Jesucristontakaman anchatapuni khuyakuwaranchis. 8Chaymi Diosqa khuyakuynillanwan salvawanchis, noqanchis paypi creeqtinchis. Manan pipas kikillanmantaqa salvasqa kaytaqa atinmanchu. Aswanmi noqanchistaqa Dios anchata khuyakuwaspanchis gratislla salvawanchis. 9Hinaspapas noqanchisqa manan imapas ruwasqanchisraykuchu salvasqaqa karanchis. Chayraykun pipas mana alabakunmanchu, salvasqa kasqanmantaqa. 10Hinaspapas noqanchisqa Diospa unanchasqan runakunañan kanchis. Diosqa Señorninchis Jesucristopi creeqtinchismi mosoq runamanña tukuchiwanchis, saynapi allin kaqkunataña imatapas ruwananchispaq. Hinaspapas Diosqa sayna kanantan ñawpaqmantapacharaq munaran. 11Qankunaqa yuyariychisyá huk law nacionniyoq runakuna kasqaykichista. Chaymi Israel nacionniyoq runakunaqa, qankunamanta rimaspa, niranku khaynata: “Waq huk law nacionniyoq runakunaqa manan circuncisión costumbretaqa ruwachikunkuchu. Noqanchismi ichaqa costumbrenchisman hina circuncidasqa kanchis”, nispanku. Ichaqa chay circuncisión costumbretaqa, Israel nacionniyoq runakunaqa aycha cuerpollankupin ruwachikunku. 12Ichaqa qankunaqa, Jesucristopi mana creesqaykichisraykun, ñawpaqtaqa Diosmanta karupi kasharankichis. Saynallataqmi qankunaqa mana ni Israel nacionniyoq runakunapashchu karankichis. Chayraykun qankunaqa mana ni yacharankichispashchu, Abrahamwan pactota Dios ruwaspa, payman prometesqankunamantaqa. Hinaspapas qankunaqa, Diosta mana reqsispaykichismi, salvasqa kanaykichistapas mana yacharankichishchu. Hinaspan pantaypi kawsaspaykichis, qankunaqa mana ni ima esperanzayoq kay pachapi kawsarankichis. 13Ñawpaqtaqa Diosmantan qankunaqa karupi kasharankichis. Kunanmi ichaqa Dioswan hukllaña kashankichis, Señorninchis Jesucristo yawarninta cruzpi ch'aqchusqanrayku. 14Hinaspapas Señorninchis Jesucriston hawkayaypi kawsachiwanchis. Jesucristoqa cruzpi wañusqanwanmi Israel nacionniyoq runakunata, huk law nacionniyoq runakunawan allinpanachiwaranchis ch'ulla runa hinalla kananchispaq. Ichaqa ñawpaqtan Israel nacionniyoq runakunaqa, huk law nacionniyoq runakunawanqa nishuta cheqninakuspa kawsaranchis. Chay cheqninakuyninchismi noqanchistaqa huk perqa hina separawaranchis. Ichaqa sayna cheqninasqa kashaqtinchismi, Señorninchis Jesucristoqa cruzpi wañusqanwan, chay separawaqninchis perqata thuñichiran. Hinaspan noqanchistaqa allinpanachiwaranchis, huk llaqta hinallaña kananchispaq. 15Ichaqa Jesucristo cruzpi wañuspanmi, Moisespa escribisqan leykunata chinkachiran, amaña chay kamachikusqan costumbrekunata ruwananchispaq, saynapi Israel nacionniyoq runakunapas, hinallataq huk law nacionniyoq runakunapas, amaña cheqninakuspa kawsananchispaq, aswanpas Jesucristopi creespa, huk familia hinallaña hawkayaypi kawsananchispaq. 16Señorninchis Jesucristoqa cruzpi wañusqanwanmi, Israel nacionniyoq runakunata, huk law nacionniyoq runakunawan, cheqninakusqanchismanta allinpanachiwaranchis, saynapi (Jesucristopi creespanchis), Dioswan allinpaspa, huk familia hinaña sumaqta kawsananchispaq. 17Señorninchis Jesucristo kay pachaman hamuspanqa, allin willakuytan qankuna Diosmanta karupi kaq huk law nacionniyoq runakunaman willasurankichis hawkalla kawsanaykichispaq. Saynallataqmi Jesucristoqa willallarantaq chay allin willakuytaqa, leyta reqsiq Israel nacionniyoq runakunamanpas, saynapi noqaykupas salvasqa kanaykupaq. 18Chayraykun Señorninchis Jesucristo llapanchispaq cruzpi wañuran, Israel nacionniyoq runakunapas, hinallataq huk law nacionniyoq runakunapas paypi creespanchis, Santo Espirituta chashkinanchispaq. Chay Santo Espíritu sonqonchispi kaspa yanapawaqtinchismi, noqanchisqa Dios Taytaman ashuyuyta atinchis. 19Chayraykun niykichis, qankunaqa manañan huk law llaqtayoq extraño runakuna hinañachu kashankichis. Aswanmi kunanqa Diospa llaqtanña, hinallataq Diospa wawankunaña kashankichis. 20Hinaspapas qankunaqa huk allin ruwasqa wasi hinan kashankichis. Chay allin wasiqa hatarichisqa kashan, apostolkunapa, hinallataq profetakunapa allin yachachikuyninkunawanmi. Chay yachachikuykunan wasipa cimienton rumi hina. Hinaspapas chay wasipa esquinanta hap'iq más importante rumiqa, kikin Señorninchis Jesucriston. 21Hinaspapas imaynan huk wasitapas suma sumaqta hatarichinku, huk hatun ch'uya templo wasilla kananpaq, saynallataqmi kikin Jesucristopas paypi llapallan creeqkunataqa huk runallaman tukuchiwanchis, (Diosta sumaqta servinanchispaq). 22Chaymi qankuna Éfeso llaqtayoq runakuna, hinallataq noqaykupas, Jesucristopi creesqanchisrayku, Diospa llaqtan kanchis. Chaymi Diospa Santo Espiritunqa llapallanchispi kashan. Chayraykun Jesucristopi llapallan creeqkunaqa Diospa iglesianña kanchis.
Copyright
Learn More


text:
1Unay-caj parlanacushançhu Tayta Diosninchi niran: ‹‹Israel runacuna, manchapacamar purichina jiru çhaqui capillaçhu jaramanqui. Chay wasillaçhu tincushunpaj.›› Chay wasi runa jatarachishallan caran. 2Ishcay cuartuyuj caran. Puncu-caj cuartuçhu achqui ratachicunapis, jarashan tantata çhuraränan mïsapis caycaran. Chay cuartullata ricsin: ‹‹Lugar santu›› nir. 3Ruri-caj cuartutana ricsin: ‹‹Lugar santísimu›› nir. Ishcan cuartuta bayïtawan raquiraycächiran. 4Ruriçhu caycaran juripita insinsu saumachicuna tacshalla tullpapis, Tayta Diosninchipa babulninpis. Chay babul juriwan chapash caycaran. Babul rurinçhüna juri angarawan Tayta Diosninchi ricarachishan tantapis, Aarónpa chillguij garutinpis, läja rumiçhu isquirbiraycashan Tayta Diosninchipa shiminpis çhuraraycaran. 5Babul janançhüna Tayta Diosninchi caycashanta musyachicushpan cäpan mashtapacush ishcay quirubin içhiraycaran. Cäpanwan babulta chaparaycaran. Chayçhu runacunapa juchan aparicushanta Tayta Diosninchi jungaycuj. Ima captinpis, alläpa ama rimashunnachu. 6Unay cüracuna rurashanta sumaj musyanqui. Waran-waran Tayta Diosninchita jarananpaj purichina jiru çhaqui capillaman yaycuj; ichanga puncu-caj cuartullaman. 7‹‹Lugar Santísimu›› nishan cuartumanmi ichanga wataçhu juc cutilla uywapa yawarninta apacurcur, mayur cüra yaycuran. Mana musyayninwan juchallicushanpita yawarta Tayta Diosninchita jararan marca-masincunapa juchantapis, quiquinpa juchantapis jungananpaj. 8- 9Tincuchiypa Espíritu Santu tantiyaycächimanchi. Unay purichina jiru çhaqui capillaçhu: ‹‹Lugar santísimu›› nishan ruri-caj cuartuta juc bayïta chaparaycaran pipis mana yaycunanpaj. Cananpis chaparaycaj-yupay shungunchi caycan. Jarayninchitapis, cuyachicuyninchitapis Tayta Diosninchita jaraycarsi, jucha aparicushanchita mana junganchichu. Shungunchiçhüraj pacaraycächinchi. 10Jarayninchipis, cuyachicuyninchipis ricsish-ricsishllata jarashanchi-jina ricsish micuyllata micurpis, ricsish yacullata upurpis, yaçhachimashannuylla awicurcurpis, janan-janallanman çhayan. Shungunchicaman mana çhayanchu. Tayta Diosninchipaj pishiranraj. Chaymi paywan alli ricanacunanchipaj juc yarpayta camacächiran. 11Camacächishannuylla Washäcuj Jesús mayur cüra cayman çhayasha. Tayta Diosninchi aunishanta tarichimanchi. Tayta Diosninchitapis parlapaycämanchi. Ichanga mana runa rurashan wasiçhüchu; manchäga janaj pacha achic-achicyaycaj wasiçhüna parlapaycämanchi. 12Janaj pachaçhu mana capshipa yawarnintapis, türitupa yawarnintapis jarashachu; manchäga quiquinpa yawarninta. Wañuyman çhayar, quiquinpa caway-bïdantaraj Tayta Diosninchita jararan ‹‹Lugar Santísimu›› nishanman yaycuycur. Yawarninta juc cutilla jaraycur, Tayta Diosninchipa maquinman çhuramashcanchi imaycamanpis cawananchipaj. Juchata rurar wañuyman çhayananchipita Jesús jishpichimashcanchi. 13Unayga cüracuna capshipa yawarnintapis, manta türitupa yawarnintapis juchayuj runacunaman chajchuran. Tirnïra rupachishan uçhpatapis machipuran. Chaycuna alli caran runa ricanallanpaj; Tayta Diosninchipämi ichanga pishisharaj. 14Juchaynajta ricamänanchipaj Espíritu Santu yanapaptin, Washäcuj Jesús quiquinpa caway-bïdanta yawarnintinta Tayta Diosninchita jararan. Juchaynaj caycar, caway-bïdanta jarasha wañuypita jishpichimänanchipaj. Chayga rasunpa shungunchiman çhayasha. Ichanga mana çhayashachu yaparir-yaparir imatapis jarashanchipitachu. Quiquinchi jarashanchi wañuyman çhayachimänanchi caran. Cananmi ichanga alli ñawinwan Tayta Diosninchi ricamashanchita tantiyacunchi. Cawacuj captin, paypa shungun munashallanta rurar cawashun. 15Chaura unay parlanacushanta mana çharcur, runacuna wañuyman çhayaran. Chaymi jishpichimänanchi-raycur Washäcuj Jesús wañuyman çhayayninpa juc parlanacuyta camacächisha. Cananga llapanchita alli ñawinwan Tayta Diosninchi ricaycämanchi. Quiquin acracamashcanchi imaycamanpis maquinçhu cawananchipaj. 16Cananga tistamintuta rurashanpita tantiyacushun. Tistamintu nishannuylla çharcucänanpaj tistamintucuj wañucunanraj. 17Tistamintucuj cawaycaptillan, tistamintu rurashan mana çharcucanrächu. Tistamintucuj wañucuptinmi ichanga, çharcucanga. 18Chay-jina unay parlanacushan çharcucänanpaj uywata pishtaj. Chayta ricar, Israel runacuna niran: ‹‹Cananga shiminta çharcucächinanpaj yawarwan llanguichisha.›› 19Tayta Diosninchipa shiminta sumaj willapariycur, llapan Israel runatapis yawarwanraj Moisés chajchuran. Puca jïluwan jaçhacunata watarcur, türitucunapa, capshicunapa yawarninta yacuwan tallurcachir, llapan runatapis, Tayta Diosninchi isquirbishan shimintapis chajchuran. 20Chajchur niran: ‹‹Tayta Diosninchi aunishanta çharcunanpaj cay yawarwan llanguichisha.›› 21Yawarwan purichina jiru çhaqui capillatapis, llapan imancunatapis chajchuran. 22Tayta Diosninchipa shiminta isquirbir, Moisés niran: ‹‹Tayta Diosninchi alli ricananpaj imatapis yawarwan chajchunan. Yawarwanraj runacuna jucha aparicushantapis Tayta Diosninchi jungaycun.›› 23Janaj pachaçhu-niraj rurash captinsi, purichina jiru çhaqui capillatapis, llapan imancunatapis uywapa yawarninwan Moisés chajchuran Tayta Diosninchi alli ricananpaj. Chay yawarllawan janaj pachaçhu caycaj wasitawan llapan imancunatapis chajchunan mana camacaranchu. Manchäga juc alli yawarraj pishiraycaran. 24Tayta Diosninchipa wasin-niraj captinsi, runa jatarachishan capillaman Washäcuj Jesús mana yaycuranchu. Manchäga janaj pachaman yaycur, Tayta Diosninchipa ñaupallançhu parlapaycämanchi. 25Cay pachaçhu watan-watan mayur cüra uywacunapa yawarninta apacurcur, purichina jiru çhaqui capillaman yaycuran. Jesúsmi ichanga quiquinpa bïdanta çhurar, juc cutilla yawarninta jararan. Juc cuti jarashallan imaycamanpis aypäcun. 26Quiquinpa caway-bïdanta juc cuti jarashan mana aypaptin, cay pachata camashanpita-pachaçhi yaparir-yaparir wañunman caran. Tayta Diosninchi camacächishan wichan çhayamuptinmi ichanga, quiquinpa bïdanta jararan. Nuwanchi-raycur wañuptin, yawarninpa çhaninwan Tayta Diosninchi: ‹‹Juchayquita jungashcäna›› nir alli ricamanchi. 27Runapis juc cutilla wañunchi. Chaypitaraj jucha aparicushanchipita Tayta Diosninchi jurgapämäshunpaj. 28Washäcuj Jesúspis nuwanchi-raycur juc cutilla wañuyman çhayasha. Caway-bïdanta jarasha llapan runacunapa juchanta Tayta Diosninchi jungananpaj. Cay pachaman yapay cutimur, mana runacunapa juchan-jananchu cutimunga. Manchäga shiminta çhasquicujcunata llapanta jishpichingapaj.
Copyright
Learn More